Пайғамбаримиз буюрган етти нарса | Azon.uz - Ахборот-таҳлилий портал\nПайғамбаримиз буюрган етти нарса\n16:00 05.02.2019 1601\nБаро розияллоҳу анҳудан ривоят қилинади: “Расулуллоҳ соллаллоҳу алайҳи васаллам бизга етти нарсани буюрдилар ва етти нарсадан қайтардилар. Расулуллоҳ (соллаллоҳу алайҳи васаллам) бизга жанозага эргашишни, касални бориб кўришни, чақирилган жойга боришни, мазлумга ёрдам беришни, қасамни оқлашни, саломга алик олишни, акса урган кишини дуо қилишни буюрдилар. Расулуллоҳ соллаллоҳу алайҳи васаллам бизни кумуш идишни ишлатишдан, тилла узук тақишдан, ипак матодан кийим кийишдан, жуда юпқа (нафис) либос кийишдан, тилла ипдан тўқилган матодан кийим кийишдан қайтардилар” (Имом Бухорий ривояти).\nШарҳ: Расулуллоҳ соллаллоҳу алайҳи васаллам бизларга нимани буюрган бўлсалар, унга амал қилишимиз, нимадан қайтарган бўлсалар, ундан тийилишимиз дунё ва охиратимиз саодати гаровидир.\nЖаноза фарзи кифоядир. Жаноза дейилганда, жаноза намози ва маййитни дафн этиш тушунилади. Жаноза намози каби маййитни дафн этиши ҳам фарзи кифоядир. Жаноза намозида қатнашган киши бир қийрот ажр олади, маййитни дафн этишда ҳам иштирок этса, икки қийрот савобга эга бўлади.\nТобутни тўрт киши кўтариши суннатдир. Тобутдан олдин юрилмайди, шовқин қилмасдан, тобутни силкитмай тез юрилади. Маййит қабрга қўйилмасдан олдин ўтирилмайди.\nАбу Ҳурайра розияллоҳу анҳу ривоят қилади: Пайғамбаримиз алайҳиссалом: “Бир мусулмоннинг жанозасида имон ва сабр-тоқат билан қатнашган киши икки қийрот ажр билан қайтади”, дедилар (Имом Бухорий ва Имом Абу Довуд ривояти).\nХаста кишини бориб кўриш суннатдир. Баъзилар касал кишини бориб кўриш вожиб ҳам дейишган. Ҳадиси шарифда бундай дейилган: “Касалларни бориб кўринглар, очларга таом беринглар, қийналган кишиларни қутқаринглар” (Имом Бухорий ривояти). Имом Муслим ривоятидаги ҳадисда: “Ким бир мусулмон биродарини бориб кўрса, то қайтиб келгунича жаннат мевалари ичра бўлади”, дейилган. Касал кўргани борган киши беморнинг бош тарафида ўтириб, унинг кўнглини кўтарадиган илиқ сўзлар айтиши, пешонасига қўлини қўйиб меҳрибонлик қилиши ва уни толиқтириб қўядиган даражада кўп ўтирмай, тезда чиқиши одобдандир. Пайғамбаримиз алайҳиссалом: “Касал кўргани борган киши “Аллоҳумма ишфи ъабдака” (“Эй Аллоҳ, бандангга шифо бер”), деб айтсин”, деганлар (Имом Муслим ривояти). Ҳар бир дард сабабли банда чеккан азиятлари эвазига гуноҳлари каффорат қилинади. Шунинг учун хаста кишини бориб кўриб, ундан дуо олинади. Умму Сулайм (розияллоҳу анҳо) айтади: “Мен касал бўлдим. Расулуллоҳ соллаллоҳу алайҳи васаллам мени кўргани келдилар ва: “Эй Умму Сулайм, ...агар сен бу хасталикдан соғайсанг, худди темир занги оловда тозаланганидек гуноҳлардан покланасан”, дедилар” (Имом Абу Довуд ривояти).\nЧақирилган жойга бориш мўминларнинг бир-бирларидаги ҳақларидандир. Уламолар никоҳ эълони учун чақирилган жойга бориш лозим, дейишган.\nҚўлидан келса, мазлум кишига ёрдамлашиш вожиб бўлади. Анас ибн Молик розияллоҳу анҳу ривоят қилади: Расулуллоҳ (соллаллоҳу алайҳи васаллам) бундай дедилар: “Биродаринг золим бўлса ҳам, мазлум бўлса ҳам ёрдам бер”. Шунда бир киши: “Эй Расулуллоҳ, мазлумга-ку ёрдам берамиз, аммо золимга қандай қилиб ёрдам бериш мумкин”, деди. Шунда Пайғамбаримиз алайҳиссалом: “Золимни зулм қилишдан қайтаришинг, унга қилган ёрдаминг бўлади”, дедилар (Имом Бухорий, Имом Муслим ривояти).\nБир бандаи мўминни мунофиқнинг зулмидан ҳимоя қилган кишини қиёматда фаришталар дўзах оловидан ҳимоя этади. Қудсий ҳадисда бундай дейилади: “Иззат ва Жалолимга қасамки, албатта, золимдан тезда ва кейин ҳам интиқом оламан. Албатта, мазлумни кўриб ёрдам беришга куч-қуввати етиб унга кўмаклашмаган кишидан интиқом оламан” (“Китобут тавбеҳ”, Имом ибн Ҳиббон ривояти).\nПайғамбаримиз алайҳиссалом бўлар-бўлмас нарсаларга қасам ичишдан қайтарганлар. Аммо киши қасам ичса, уни оқлаши, агар қасамини бузса, каффорат тўлаши лозим бўлади.\nСалом бериш суннат, унга алик олиш фарздир. Бир жамоадан бир киши саломга алик олса, бошқаларидан соқит бўлади. Агар ҳеч ким жавоб бермаса, барча бирдек гуноҳкор бўлади.\nСаломни эшитган ёки лабларидан салом бериш ифодасини англаган кишининг алик олиши вожибдир.\nАкса урган киши “алҳамдулиллаҳ”, деса, уни эшитганлар “ярҳамукаллоҳ”, дейиши лозим.\nЭркак кишига ҳам, аёлга ҳам кумуш ёки олтин идишларни ишлатиш, яъни унда таом истеъмол қилиш, сув ичиш мумкин эмас. Ҳузайфа розияллоҳу анҳудан ривоят қилинади: Расулуллоҳ соллаллоҳу алайҳи васаллам бундай дедилар: “Олтин ва кумуш идишларда сув ичманглар ва уларда овқатланманглар”.\nЭркаклар олтин узук тақишдан қайтарилган. Подшоҳ ёки қозилар зарурий ҳолларда кумуш узук тақиши мумкин, холос.\nИпак матодан бўлган кийимларни кийиш эркак кишиларга ҳаромдир. Ҳазрат Али розияллоҳу анҳу ривоят қилади: “Расулуллоҳ соллаллоҳу алайҳи ва саллам бир ипак ҳарирни олиб ўнг ёнларига, бир олтинни олиб чап ёнларига қўйдилар. Сўнгра мана шу иккаласи умматимнинг эркакларига ҳаромдир”, дедилар (Имом Абу Довуд ривояти).


Янги темир йўл станцияси – Сурхон тонги\nБош саҳифа / Жамият / Янги темир йўл станцияси\nЯнги темир йўл станцияси\nИюн 1, 2019\tЖамият Изоҳ қолдириш 597 Кўрилди\nСурхондарё вилоятининг қўшни Туркманистон Республикаси билан чегарадош Музработ туманидаги “Чегарачи” маҳалласи ҳудудида барпо этилган “Сурхонобод” темир йўл станцияси фойдаланишга топширилди.\n— Бу станция қўшниларимиз билан дўстлик, ҳамкорлик ришталарининг янги кўринишда мустаҳкамланаётгани, халқимизга хос азалий қадриятларимиз юксалиб бораётганининг ёрқин ифодасидир, — дейди меҳнат фахрийси, “Фидокорона хизматлари учун” ордени соҳиби Абсоат Шайманов. — Ўтган йили мамлакатимизни қўшни Тожикистон билан боғлайдиган “Амузанг”, “Қудуқли” станциялари очилиб, барча шароит яратилганидан биз, икки давлат темир йўлчилари беҳад мамнун бўлган эдик. Янгидан қурилган “Сурхонобод” станциясида яратилган шароитларни кўриб, фахр-туйғумиз янада юксалди.\nПрезидентимиз Шавкат Мирзиёевнинг кейинги йилларда Туркманистон Республикасига, Туркманистон Республикаси Президенти Гурбангули Бердимуҳаммедовнинг Ўзбекистонга расмий ташрифлари икки дўст мамлакат ўртасидаги ҳамкорлик алоқаларини янада ривожлантиришга хизмат қилаётир. Шунга мувофиқ давлатларимиз темир йўл тизимида ҳам ўзаро ишончга асосланган яқин биродарлик муносабатлари йўлга қўйилган. Ўзбекистон ва Туркманистон давлат темир йўл тармоқлари ўртасида ташувлар сонини ошириш, транзит юкларни ташиш, вагонларга техник хизмат кўрсатиш, уни таъмирлаш каби йўналишларда амалга оширилаётган чора-тадбирлар бунга яққол далилдир.\n“Ўзбекистон темир йўллари” акциядорлик жамияти, Ўзбекистон Божхона қўмитаси, ДХХ Чегара қўшинлари ҳамкорлигида барпо этилган мазкур станцияда барча қулайлик мавжуд.\n— Шу кунгача мамлакатимизнинг жанубий қисмида қўшни Туркманистон Республикаси билан темир йўл орқали ташувлар “Болдир” станцияси орқали амалга оширилаётган эди, – дейди “Сурхонобод” темир йўл станцияси бошлиғи Беҳзод Худойбердиев. – Бу ерда айрим замонавий шароитлар етишмасди. Янги станцияда импорт-экспорт ташувлари учун барча шароит барпо этилиб, поездлар давлат чегарасини кесиб ўтадиган махсус йўллар, чегара, божхона хизмати кўрсатиш ва бошқа давлат назорати турларини тезкор, сифатли амалга ошириш имконияти яратилган.\n“Ўзбекистон темир йўллари” акциядорлик жамияти ахборот-таҳлилий медиа марказидан олинган маълумотларга кўра, “Боштранслойиҳа” АЖ мутахассислари ишланмаси асосида бунёд этилган янги темир йўл назорат ўтказиш пунктини “Термиз махсус қурилиш” унитар корхонаси ишчилари барпо этишди. Янги станция атрофидаги қарийб тўрт километрга яқин масофа темир панжара билан ўралди. 34 минг куб-метр тупроқ ишлари бажарилди. Бу ерда нафақат темир йўлчилар, балки чегарачилар, божхоначилар, давлат ветеринария, ўсимликлар карантини ва бошқа ташкилотлар учун ҳам қатор қулайликлар муҳайё қилинган. Замонавий ошхона ва бошқа хизмат кўрсатиш шохобчалари қурилган. Компьютер ва бошқа замонавий ахборот-коммуникация технологиялари билан жиҳозланиб, видеокузатув мосламаси ўрнатилган.\nАйни пайтда Сурхондарё вилоятида 26 та темир йўл станцияси мавжуд бўлиб, тўрттаси қўшни давлатлар чегарасида жойлашган. Улар ён қўшни давлатлар ўртасидаги товар айрибошлаш ва экспорт-импорт хизматларини кўрсатишда муҳим аҳамият касб этаётир. Шунингдек, кичик бизнес ва хусусий тадбиркорликни изчил ривожлантириш, миллий иқтисодиётимизни юксалтириш ҳамда ўтмишдан яқин қўшни, дўст-биродар бўлиб яшаган халқларимиз ўртасидаги ўзаро алоқаларни мустахкамлашга хизмат қилмоқда. Шу маънода қардош давлат чегарасида қад ростлаган “Сурхонобод” темир йўл станциясининг мамлакатимизни қўшни Туркманистон билан мустаҳкам боғлайдиган янги дарвоза сифатида қучоқ очгани аҳамиятлидир.\nолган сурат. ЎзА\nОлдинги Тадбиркорлар учун янги қабулхона\nКейинги Қўғирчоқ театрининг болаларга туҳфаси


Жон Терри АПЛда мутлақ рекорд ўрнатди\n13 май, 2017, 11:05 666 0\nАввал хабар берганимиздек, кеча Англия премьер-лигасининг 37-туридан ўрин олган “Вест Бромвич” ҳамда “Челси” жамоалари баҳси бўлиб ўтди. Эътиборлиси, учрашувда 0:1 ҳисобида ғалаба қозонган “аристократлар” муддатидан аввал Англия чемпионлигини қўлга киритишди.\nТаъкидлаш лозимки, “Челси” сардори Жон Терри фаолияти давомида 5-марта премьер-лига ғолиблигини қўлга киритди. Бу билан у беш маротаба ушбу мусобақада ғолиб чиққан ягона сардор бўлиб тарихга кирди. Терри 2004/05, 2005/06, 2009/10, 2014/15 ва 2016/17 йилларда АПЛ ғолиблигига эришган.\nБундан аввалги рекорд эса “Манчестер Юнайтед”нинг собиқ ярим ҳимоячиси Рой Кинга тегишли эди. У “қизил иблислар” сафида 1998/99, 1999/2000, 2000/01, ва 2002/03 йилларда сардор сифатида премьер-лигада ғолиб чиққан.


2018 20:00 20.06.2019\nСура умматни заминни обод этиш ва Аллоҳнинг динини барпо қилишга тайёрлайди. Одамларнинг турларини баён қилади. Айни пайтда иймон асослари ва шариат тамалларини ҳам ўзида мужассам этади.\nСура "Бақара" (сигир) деб номланди. Чунки унда Бани Исроил сигири ҳақидаги қисса баён қилинди. Қиссада Аллоҳнинг шариатини зудлик билан татбиқ этиш ва яҳудлар каби уни пайсалга солмасликка ишора бор.\n"Алиф. Лаам. Мийм".\nҚуръоннинг айрим суралари мана шундай ҳарфлар билан бошланади. Бир қараганда улар ҳеч қандай маънони англатмайдиган оддий ҳарфлардек кўринади. Аслида эса уларда чуқур маъно ва ҳикмат бор. Зеро, Қуръондаги биронта ҳарф беҳикмат эмас. Энг аҳамиятли ҳикматларидан бири шуки, Қуръон ўша араблар биладиган, танийдиган, гапирадиган тилда нозил бўлган ва уларни беллашувга чорлаган. Шунинг учун ҳам кўпинча бундай ҳарфлардан кейин Қуръони каримнинг бирон номи зикр қилинади. Чунончи, шу сурада ҳам айни ҳолатни кўрамиз.\n"Бу китобда шак-шубҳа йўқдир. У тақводорлар учун ҳидоятдир".\nҲа, буюк Қуръоннинг ҳақлигига нозил бўлиш жиҳатидан ҳам, шакли ва мазмуни жиҳатидан ҳам ҳеч қандай шак-шубҳа йўқ. У Аллоҳнинг каломи бўлиб, тақводорларни У Зот сари элтадиган йўлга бошлайди.\n"(Тақводорлар)ки, ғайбга иймон келтирурлар, намозни тўкис адо этурлар ва Биз уларга берган ризқдан инфоқ-эҳсон қилурлар".\nҒайбга иймон келтирурлар. Аллоҳ ва Унинг пайғамбари берган хабарлар ичида охират куни каби инсонга ато этилган ҳислар ила идрок этиб бўлмайдиган, биз учун ноаниқ бўлган олам ғайбдир. Намозни тўкис адо этурлар. Яъни, намознинг шартлари, вожиблари, суннатлари, рукнлари, ҳамма-ҳаммасини Аллоҳ буюргандек, шариатга мувофиқ тарзда бажарурлар. Биз уларга берган ризқдан инфоқ-эҳсон қилурлар. Фарз закот бўладими, нафл садақа бўладими, ҳаммасини Аллоҳнинг савобини умид қилиб берурлар. Улар сизга нозил қилинган ваҳийга ҳам, сиздан олдинги пайғамбарларга нозил қилинган ваҳийга ҳам бирдек иймон келтирадилар. Айни пайтда улар охиратга ҳам, унда содир бўладиган жазо ва мукофотга ҳам аниқ ишонадилар.\n(Тақводорларки,) сизга нозил қилинган (ваҳий)га ҳам, сиздан олдинги (пайғамбар)ларга нозил қилинган (ваҳий)га ҳам иймон келтирурлар ва охиратга аниқ ишонурлар.\n"Парвардигорлари тарафидан ҳидоятга эришганлар ҳам, нажот топгувчилар ҳам ана ўшалардир".\nМазкур сифатларга эга бўлган зотлар ҳидоят йўлида барқарор бўлиб, дунё ва охиратда зафар қучадилар, орзу-умидларига эришадилар, хавфсираш ўринларидан нажот топадилар.\nШак-шубҳани инкор этишдаги мутлақ ишонч унинг Аллоҳ тарафидан эканига далилдир. Зеро, биронта махлуқ ўз сўзи борасида бундай даъвони қила олмайди.\nҚуръони каримдаги буюк ҳидоятлардан тақводорларгина, Аллоҳ таолодан қўрқиб, У Зотни улуғлайдиган кишиларгина фойдалана оладилар.\nИймоннинг энг юксак мартабаларидан бири ғайбга инонмоқдир. Зеро, бу иш Аллоҳ таологагина аён бўлган ғайб масаласида Аллоҳнинг Ўзига ва пайғамбари олиб келган хабарга тўла таслим бўлишни ўзида мужассам этади.\nКўп ўринларда Аллоҳ таоло намоз билан закотни бир ўринда зикр қилади. Чунки намоз Маъбудга ихлос қилиш бўлса, закот бандаларга яхшилик қилишдир ва бу иккиси саодат ва нажот гаровидир.\nАллоҳ таолога ишониш дунёда ҳидоят ва тавфиққа етиштирса, охиратда нажот ва зафарга эриштиради.\nАллоҳ таоло зоҳири ҳам, ботини ҳам соз бўлган тақводор мўминларнинг сифатларини баён қилганидан кейин зоҳири ҳам, ботини ҳам бузилган кофирларнинг сифатларини зикр қилади.\nМақолалар Тафсир Бақара сураси\nТафсири Нобулсий: "Аср" сураси\n1326 07:50 25.06.2020\nПокистон: Панжоб университетларида Қуръон дарси мажбурий бўлди\n818 15:30 16.06.2020\n1898 06:29 30.04.2020\n579 09:00 25.04.2020\n1400 22:00 04.04.2020\n530 06:30 30.03.2020


Сорос Ўзбекистондан қувиладими?\n13 декабр 2019, Тошкент вақти: 07:38\nШайбон Тошкентдан олинган маълумотларга кўра, Очиқ жамият институти Ўзбекистондаги фаолиятини номаълум муддатгача тўхтатган. Сорос жамғармаси номи билан машҳур бўлган ушбу институт ходимлари 1 апрелга қадар таътилга чиқарилган.\nИнститут ижрочи директори ўринбосари Искандар Исмоилов бу ҳақдаги маълумотларни тасдиқлади. Унинг айтишича, институт Адлия вазирлигида рўйхатдан ўтгунга қадар ходимлар дам олади.\nНорасмий манбаларнинг маълум қилишича, институт рўйхатдан ўтишда бир қанча қийинчиликларга учраган. Шу боис, раҳбарият фаолиятни вақтинчалик тўхтатиш ҳақида қарор қабул қилган.\n“Қийинчалик қанчалик бўляпти, буни билмадим. Лекин ҳозир рўйхатдан ўтиш учун биздан талаб қилинаётган ҳужжатлар сони аввалги сафар ўтганимиздагидан анча кўп. Адлия вазирлигида бизники каби ташкилотларни рўйхатга олиш бўлими яқинда ташкил этилган. Уларнинг қанчалик тажрибага эга экани ҳозирча бизга қоронғу. Лекин бўлимдагилар бизнинг рўйхатдан ўтишимиз масаласини тезда ҳал қилишга ваъда бермоқда”, деди И.Исмоилов айни пайтда вужудга келган вазиятга изоҳ берар экан.\nМаълумотларга кўра, институт томонидан берилган грантлар айни пайтда ўз эгаларига етиб бормаётир. Марказий банк раҳбарияти бу грантларни музлатиб қўйгани айтилмоқда. И.Исмоилов бу ҳақдаги хабарларнинг тўғри эканини тасдиқлади. Аммо бунинг сабаби маълум эмаслигини билдирди.


Халқаро кузатувчилар Ўзбекистонда ўтган сайлов борасида қандай фикрда?\nЎзбекистонда 4 декабрь куни бўлиб ўтган Ўзбекистон Республикаси Президенти сайловида хорижий давлатлар ва халқаро ташкилотларнинг 500 дан ортиқ вакили кузатувчи сифатида иштирок этди. ЎзА мухбирлари уларнинг айримлари билан суҳбатда бўлди.\nИгорь Чамов, Европада хавфсизлик ва ҳамкорлик ташкилоти Демократик институтлар ва инсон ҳуқуқлари бўйича бюроси миссияси вакили:\n– Ўзбекистон Президенти сайловини кузатиш учун келган халқаро кузатувчилар қаторида ташкилотимиз вакиллари ҳам Ўзбекистон Республикаси Президенти сайлови жараёни билан яқиндан танишди. Сайловда халқингизнинг бирдамлиги, ҳамжиҳатлиги ва сиёсий фаоллигига яна бир бор амин бўлдик. Мамлакатингизга илк бор келиб, бу тарихий воқеада кузатувчи бўлиб қатнашаётганимдан хурсандман.\nМасанори Аикё, Аичи Миллий университети президенти (Япония):\n– 14-Тошкент сайлов округида ва бир нечта сайлов участкасида бўлиб, аҳолининг овоз бериш жараёнини кузатдим. Аҳоли сайловга жиддий ёндашаётгани менда яхши таассурот қолдирди. Сайлов очиқ-ошкора, демократик руҳда ўтди. Ўзбекистондаги бу қадар юксалиш диққатга сазовор.\nМихаил Козлов, Россия Федерал Мажлиси Федерация кенгашининг Мудофаа ва хавфсизлик қўмитаси аъзоси:\n– Бу сайлов ўзбек халқи ўз келажаги, ўз Ватани тараққиёти учун катта ва муҳим қадам қўйганининг амалий ифодаси бўлди. Сайловнинг юксак уюшқоқлик ва фаоллик билан ўтганида мамлакатдаги тинчлик ва барқарорлик муҳим омил бўлди, деб ҳисоблайман.\nГао Юйшэн, Хитой Халқ Республикаси Ташқи ишлар вазирлигининг махсус элчиси:\n– Мен бир қатор сайлов участкаларига бориб, эрта тонгданоқ одамларнинг овоз бериш жараёнида фаол иштирок этганига гувоҳ бўлдим. Ўзбекистондаги сайловлар миллий қонунчилик ҳамда халқаро андозаларга тўла мос тарзда ўтди. Сайлов участкаларида барча тоифадаги сайловчилар, жумладан, алоҳида эҳтиёжли фуқаролар, болали аёллар, кексалар учун қулай шароит яратилгани эътиборга сазовор.\nДоминик Тильманс, Бельгия Қироллигининг фахрий сенатори:\n– Ўзбекистонга ҳар сафар келганимда улкан ўзгаришлар, ҳайратланарли ривожланишнинг гувоҳи бўламан. Ўзбекистон сайлов тизими такомиллаштирилган. Очиқлик, тенглик ва холислик каби демократик талаблар таъминланган. Мен сайлов жараёнини бевосита кузатдим, демак, ушбу жараёнга тўғри ва холис баҳо бера оламан. Ўзбекистоннинг миллий сайлов қонунчилигига киритилган сўнгги ўзгартириш ва қўшимчалардан хабаримиз бор. Турли миллатлар, имконияти чекланган фуқаролар учун тенг қулайликлар яратилгани – бу демократиянинг ёрқин кўриниши. Сиёсат соҳасида 27 йиллик тажрибага эгаман. Бинобарин, сайлов тизимини яхши тушунаман ва шу нуқтаи назардан Ўзбекистон Республикаси Президенти сайлови юқори даражада ташкил этилган, деб ҳисоблайман.\nВента Коцери, Латвия университети академик кутубхонаси директори:\n– Ўзбекистон давлат жисмоний тарбия институти ҳамда Тошкент шаҳридаги Инҳа университетидаги сайлов участкаларида овоз бериш жараёнини кузатиб, Ўзбекистон халқи наинки ўтмишга ҳурмат, балки келажакка ҳам юксак ишонч билан қарашига амин бўлдим. Юқори ташкилий тайёргарлик, сайловчилар фаоллиги ҳамда мазкур жараён иштирокчиларининг ҳамжиҳатлиги сайловнинг муваффақиятли ўтишини таъминлади, деб ўйлайман.\nЎзбекистон сайлов халқаро кузатувчилар


АПЛда энг кўп ўйин ўтказган 5 футболчи\n14 январь, 2017, 09:28\nАнглия Премьер-лигаси жаҳондаги энг тезкор ва томошабоп лига саналади. Бироқ шундай футболчилар борки, улар учун мазкур турнирда ўйнаш оддий ҳолга айланган. Қуйида биз айнан улар ҳақида – яъни АПЛда энг кўп ўйин ўтказган футболчилар ҳақида ҳикоя этамиз.\n5. Гари Спид – 535\nУэльслик марҳум футболчи 22 йиллик фаолияти давомида “Лидс”, “Эвертон”, “Ньюкасл”, “Болтон” ва “Шеффилд Юнайтед” клубларида тўп сурган. Бутун фаолияти давомида Спид АПЛнинг 535 та ўйинида майдонга тушган бўлсада, фақатгина бир бор мазкур турнирда ғолиб чиқиш насиб этган холос. Уэльс терма жамоасининг собиқ футболчи ва мураббийси бўлган Гари 2010 йил футболдаги хизматлари учун Британия Империяси томонидан орден билан тақдирланган.\n4. Дэвид Жеймс – 572\n46 ёшли собиқ дарвозабон бутун фаолияти давомида 10 га яқин жамоа дарвозасини қўриқлаган. “Ливерпуль” роса 26 йил олдин Англия чемпионлигини қўлга киритган бўлса, ўша жамоа таркибида қаҳрамонимиз ҳам бор эди. 2008 йилнинг 30 январида Жеймс ўзининг АПЛдаги 500 ўйинини ўтказди ва бу борада юқорида фикр юритганимиз – Гари Спид ҳамда Гиггздан кейинги бўлди. Қизиғи, АПЛда шунча ўйин ўтказган дарвозабон 2014 йилнинг майида ўзини банкрот деб эълон қилган эди. Айтганча, Жеймс ҳам худди Спид сингари футболдаги хизматлари учун Британия ҳукумати томонидан орден билан тақдирланган.\n3. Фрэнк Лемпард – 609\nЛемпард ҳақида кўпчилик маълумотга эга. Шу боис бугунги кунда “Нью-Йорк Сити” сафида тўп сураётган футболчи ҳақида ортиқча фикр юритишимиз шарт эмас. “Челси” тарихидаги энг яхши тўпурар саналадиган Лемпард АПЛда тўп сурган 39 та жамоа дарвозасини ишғол этган. Дарвоқе, Френк ҳам Британия империяси томонидан орден ва офицерлик унвони билан тақдирланганлигини кўпчилик билмаса керак.\n2. Гарет Барри – 613\nБизнинг рейтингимиздан ўрин эгаллаган ва ҳамон футболчилик фаолиятини давом эттираётган ягона футболчи бу Барридир. Ушбу мавсум “Уотфорд”га қарши беллашувда Барри АПЛдаги ўйинлар сони бўйича Лемпардга етиб олган эди. Бир неча кун муқаддам эса “Эвертон” раҳбарияти Гарет билан шартномани 2018 йилга қадар узайтирганлигини инобатга оладиган бўлсак, футболчи тез орада Гиггзни ҳам ортда қолдириши аниқ.\n1. Райан Гиггз – 632\nГиггз бутун фаолиятини “Манчестер Юнайтед”га бағишлаган футболчилардан биридир. АПЛда энг кўп ғолиб чиққан футболчи, АПЛда энг кўп ўйин ўтказган футболчи, АПЛда энг кўп голли узатмани амалга оширган футболчи, “МЮ” сафида энг кўп ўйин ўтказган футболчи бу Гиггздир. Хайратланарлиси эса 24 йиллик футболчилик фаолияти давомида уэльслик собиқ футболчи бирор марта ҳакамлар томонидан майдондан четлатилмаган.\nИзох: Статистика 14.01.2017 ҳолатига


Собиқ Бош прокурор ўринбосари коронавирус асоратларидан вафот этди - UzNews.uz\nСобиқ Бош прокурор ўринбосари коронавирус асоратларидан вафот этди\nХакимбай Ашировичда бир неча кун аввал коронавирус инфекцияси аниқланган.\nҚорақалпоғистон Республикаси прокуратураси бўлим бошлиғи, 3-даражали Давлат адлия маслаҳатчиси Халимов Хакимбай Аширович вафот этди. Бу ҳақда Бош прокуратура Матбуот котиби Хаёт Шамсутдинов маълум қилди.\nҚорақалпоғистон Республикасига оид хабарларни ёритиб борувчи KRuz.uz нашрининг маълум қилишича, Хакимбай Ашировичда бир неча кун аввал коронавирус инфекцияси аниқланган.\nХакимбай Аширович узоқ йиллар прокуратура органларида самарали меҳнат қилган. Хусусан, у Бош прокурор ўринбосари, Қорақалпоғистон Республикаси прокурори лавозимларида ишлаган. Шунингдек, 2017-2019 йилларда Қорақалпоғистон Республикаси Халқ қабулхонаси бошлиғи сифатида ҳам фаолият олиб борган.\nЎзбекистонда жорий йилда электромобиль импорти тўрт баравар ошди\n22 сентябрь, 11:05\n“Чекка ҳудудларда Ucell, Beeline, UzMobile тепаликлари бор”: Ўзбекистондаги интернет сифати танқид қилинди\n22 сентябрь, 10:14\nЎзбекистонда Миллий Гвардия қўмондони ўзгарди\n16 март, 17:49


«Акси шифо» - замонавий табобат маскани - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 28 Ноябр 2019\tКӯришлар: 1656\nмамлакат Олий Мажлисига йўллаган Паёмида мамлакат иқтисодиётини юксалтириш, янги иш ўринларини яратиш ҳамда аҳоли турмуш тарзини яхшилаш борасида кўрсатмалар берилган. Айниқса, аҳоли ижтимоий аҳволига эътибор қаратиш Давлат сарварининг диққат марказида туради. Бу борада давлат идораларидан ташқари тадбиркорлар, саховатпеша ва ватанпарвар юртдошларимиз ҳам муносиб улуш қўшиб келаётганлиги қувонарлидир.\nТожикистон давлат мустақиллигининг 30 йиллиги юбилейига тайёргарлик жараёнида мамлакатимизда бир қатор янги иншоотлар қурилиб, ишлаб чиқариш ва аҳолига хизмат кўрсатиш соҳалари тараққиёт сари юз бурмоқда. Мамлакат ободончилигига тадбиркорларимизнинг қўшаётган ҳиссасини таъкидлаш ўринлидир.\nТожикистон Республикаси Ҳукумати келгусида ҳам ўлкамиз тараққиёти йўлида қўшимча сармоялар ҳамда тадбиркорларни жалб этишни мақсад қилган. Албатта, бу жараёнда ишбилармон, тадбиркорларимизнинг ватанпарварликлари қўл келади.\nХатлон вилоятининг Бохтар шаҳридан бўлган Олимжон Пўлодов ҳам ана шундай миллат ғамхўри, ватанпарвар юртдошларимиздан биридир. У Бохтар шаҳрида туғилган, Санкт-Петербург университетининг ҳуқуқшунослик факултетини битирган. Олимжон иш фаолиятини 2008 йили Бохтар шаҳридаги 9-ўрта умумтаълим муассасасида ўқитувчиликдан бошлаган. Сўнгра Хатлон вилояти «Тожиктелеком» муассасасида электрон ҳисоблаш машинаси (ЭҲМ) бўлими мудири бўлди. У 2010 йилдан соҳибкорлик билан шуғулланиб, «Зам-зам плюс» ОҲЖни ташкил қилди. 2017 йили давлат ҳокимияти Хатлон вилояти ва Бохтар шаҳри ижроия органлари Олимжон Пўлодовга ташхис-табобат маркази биносини қуриш учун ер ажратишди. Тадбиркор йигит бу ерда «Акси шифо» ташхис-табобат марказини бунёд этди.\n- Ташхис-табобат марказимиз 2018 йил 9 сентябр – Истиқлол байрами куни мамлакат Бош вазири Қоҳир Расулзода иштирокида очилди ва фаолиятини бошлади, - дейди Олимжон Пўлодов.\nЗамонавий тарзда қурилган «Акси шифо» ташхис-табобат маркази биноси Бохтар шаҳрининг марказида жойлашган.\n- Миллат пешвоси муҳтарам Эмомали Раҳмоннинг тадбиркорларга чақириғига жавоб тариқасида «Акси шифо» ташхис-табобат марказини бунёд этдик, - дейди сўзи давомида Олимжон Пўлодов. – Табибларимизнинг мақсади – халққа сифатли тиббий хизмат кўрсатиш. Марказимиз вилоятда энг замонавий тиббий ускуналар – магнит-резонанс томография, рақамли рентген, ЭЭГ, УЗИ, ЭКГ ва бошқалар билан таъминланган ягона табобат муассасасидир. Бу ускуналар билан тиббиёт эришган энг сўнгги усулларда ташхис ўтказилади.\nМарказ бошлиғининг айтишига кўра, муассасада беморлар ётиб даволаниши учун 8та ўрин мавжуд бўлиб, улар кеча-кундуз тажрибали дўхтирлар назоратида даволанишади. Ётиб даволанадиган беморларга уч маҳал иссиқ овқат берилади. Улар молиявий шароитларига қараб, табобат учун пул тўлашади.\n- Келгусида бошқа шаҳар ва ноҳияларда марказимизнинг филиалларини ташкил этиш ниятимиз бор, - дейди О. Пўлодов. – Энг замонавий тиб ускуналарини сотиб олиб, вилоятга келтиришни мақсад қилганмиз. Айни пайтда вилоятимизда бунга катта эҳтиёж сезилади.\n«Акси шифо» ташхис-табобат марказида 35 нафар тиб мутахассислари иш билан таъминланган. Улардан 6 нафари олий даражали дўхтирлар эканлиги табобатнинг сифатини кафолатлайди.\n- Аёллар хасталиги дўхтири Зўҳра Каримова, юрак хасталиклари дўхтири Ринад Додомирзоев, МРТ дўхтири Манучеҳр Бобоев, асабшунос Ботуржон Ашўрматов ва рентгенолог Некрўз Шокировлар беморларга, нафақат, дори-дармон, балки яхши муомала билан ҳам шифо улашадилар, - дейди Олимжон Пўлодов.\nБундан ташқари, марказда олти нафар тиб ҳамширалари беморларга намунали хизмат кўрсатиш пайидан бўлишмоқда.\nБиз муассасага ташриф буюрганимизда, бу ерга даво излаб келувчиларнинг гавжумлигини кузатдик. Энг асосийси, дармонгоҳда ҳукм сурган озодалик ва осуда муҳит эди. Барча беморлар навбат билан дўхтирлар назоратидан ўтишаётганлиги, табибларнинг уларга одоб билан муомала қилишлари кўзга ташланарди.\nҲақиқатдан ҳам, «Акси шифо» ташхис-табобат маркази замонавий тарзда қурилган бўлиб, бугунги табобат меъёрлари талабларига тўлиқ жавоб бера олади. Марказ маъмурияти ҳам ходимлар ва ҳам беморлар учун қулай шароит бунёд эта олишган.\nИшончимиз комилки, Олимжон Пўлодов сингари ватанпарвар тадбиркорларимиз сафи кенгайиб, ватандошларимиз юртимизда ўз дардларига шифо топишлари учун энг янги ва замонавий технологияларни олиб келишади. Ўлкамиз фуқаролари соғлиги йўлида фидойиларча хизматга бел боғлаган Олимжон Пўлодов бошлаб қўйган эзгу иш бошқа тадбиркорларимиз учун ибрат мактаби бўлиб хизмат қилиши табиий…\nСуратларда: «Акси шифо» ташхис-табобат маркази директори Олимжон Пўлодов, кардиолог Ринад Додомирзоев ва аёллар хасталиклари дўхтири Зўҳра Каримова.\nБугун: 26-06-2022 09:39:59


Ибн Умар розияллоҳу анҳу Набий соллаллоҳу алайҳи ва салламдан ривоят қилади: “Аллоҳ наздида ушбу ўн кунликда қилинадиган солиҳ амаллардан кўра улуғроқ ва севимлироқ амал йўқдир. Бас, ушбу (кун)ларда таҳлил, такбир ва таҳмидни кўпайтиринглар!” (Аҳмад, Байҳақий, Табароний ва Ибн Абу Шайба ривояти. Ривоят санади саҳиҳ).\nАбу Ҳурайра розияллоҳу анҳу Расулуллоҳ соллаллоҳу алайҳи ва салламдан ривоят қилади: “Аллоҳ учун ибодат қилинишга зулҳижжанинг ўн кунидан севимлироқ кунлар йўқдир. Унинг ҳар кунлик рўзаси бир йиллик рўзага, ҳар тундаги ибодат Лайлатул қадрдаги ибодатга тенгдир” (Термизий, Ибн Можа ва Байҳақий ривояти. Ривоят санади заиф).\nДругие материалы в этой категории: « Хоҳлаган одам пирлик, муридлик даъвосини қилиши мумкинми?\tСубҳаналлоҳ »


Словения компаниялари Наманганда ҳамкорлик ўрнатади\nНаманган вилояти ҳокимлигида Словения Республикасининг Халқаро ҳамкорлик ва ривожланиш марказининг МДҲ давлатлари бўйича расмий вакили Давлат Юсупов ва ушбу марказнинг молия ва иқтисод масалалари бўйича таҳлилчиси Тоҳир Шабаев билан учрашув ўтказилди. Бу ҳақда namnews.uz ахборот-таҳлилий порталига вилоят ҳокимлиги ахборот хизмати хабар берди.\nУчрашувда Наманган вилояти ва Словения компаниялари ўртасида инвестиция, савдо, қишлоқ хўжалиги, саноат соҳаларида ҳамкорликни йўлга қўйиш борасида фикр алмашилди.\nШунингдек, Словения томонига мамлакатимиздаги қулай ишбилармонлик ва инвестиция муҳити ҳақида ахборот берилди. Хусусан, Наманганда дори-дармон ишлаб чиқариш, мевани қайта ишлаш, замонавий транспорт логистика марказларини қуриш, машинасозлик, қишлоқ хўжалиги (балиқчилик) ва бошқа соҳаларда инвестиция лойиҳаларини амалга ошириш учун бизнес имкониятлари мавжудлиги таъкидланди.\nМазкур марказ нотижорат илмий изланиш ва консалтинг ташкилоти бўлиб, Словения ҳукумати ва Словениянинг экспорт банки (СИД БАНКА) таъсисчилигида ташкил этилган. Марказнинг асосий фаолияти Словения ва хорижий давлатлар ўртасида икки томонлама ташқи иқтисодий алоқаларни ривожлантириш, хорижий давлатларнинг бозори ва қонунчилигини ўрганишга қаратилган. Марказ Словения компаниялари учун истиқболли бозорларни аниқлаш ҳамда хорижий мамлакатларда фаолият олиб бориш стратегияси ва дастурлар ишлаб чиқариш учун хизмат кўрсатади.\nҳамкорлик ўрнатади Словения Наманганда компаниялари


17 январь куни ОЧЛ ва ОФК кубогига қуръа ташланади\nЯкшанба, 16 Январ\nЭртага, 17 январь санасида Куала-Лумпурда жойлашган ОФК бош қароргоҳида ОЧЛ ва ОФК кубогига қуръа ташлаш маросими бўлиб ўтади.\nОсиё Чемпионлар лигаси қуръаси Тошкент вақти билан соат 11:00да бўлиб ўтади. Ўзбекистоннинг амалдаги чемпиони «Пахтакор» қитъа миқёсида клублар ўртасидаги энг нуфузли турнирга тўғридан-тўғри йўлланма олган. «Шерлар» Ғарбий минтақанинг 3-саватчасида сараланган.\nШунингдек, «Насаф» клубида ҳам ОЧЛ йўлланмасини қўлга киритиш имконияти мавжуд. Бунинг учун қаршиликлар саралаш плей-оффида Бирлашган Араб Амирликларининг «Банияс» клуби билан баҳс олиб боради. Ушбу қарама-қаршилик ғолиби Ғарбий минтақанинг 4-саватчасидан ўрин олган ва соат 11:00да бўлиб ўтадиган ОЧЛ қуръасини диққат билан кузатиб боради.\nБундан ташқари, Ўзбекистонга янги мавсумда ОФК кубоги учун ҳам битта ўрин ажратилган. Плей-оффда «Банияс» тўсиғидан ўта олмаган тақдирда, «Насаф» ОФК кубогида иштирок этади. Амирлик клуби таслим этилса, ОФК Кубогида Суперлига вице-чемпиони «Сўғдиёна» иштирок этади.\nОФК кубоги қуръасида Ўзбекистон вакили марказий зонада кураш олиб боради. Ушбу мусобақа қуръаси Тошкент вақти билан соат 13:00да бўлиб ўтади.\nМаълумот учун, қуръа жараёнини ОФК футбол тадбирлари бўлими бошлиғи, ОФК Мусобақаларни ўтказиш бошқармаси директор ўринбосари Аваз Бердиқулов олиб боради.\nЛевандовски «Барселона»га кутишга тайёрлигини маълум қилди


ИнтерФУТБОЛ :: Қисқача эътироф - топибсан: Гюндоган\nҚисқача эътироф - топибсан: Гюндоган\n7 май. Бутун футбол дунёси «Ливерпуль» - «Барселона» ўйинини кутмоқда. Ҳар ким ўзича рақибларнинг имкониятини чамалаш билан банд. Илкай Гюндоган роса қизиган баҳс-мунозаралар «қозон»ига мой қуйиб юборди.\nУ аввалдан «Ливерпул»га 4:0 ҳисобида ютуқни тақдим этди. Қойил қолиш керак. Юрген Клоппдаги мураккаб вазият билан ҳар қайси профессионал футболчи ҳам бунақа тахмин айтавермайди. Юрагингга балли, Гюндоган!\nШахсан мен бундай тахмин қилолмайман. Аммо мазкур мақолани якунлаш учун ўйин натижасини кутишга мажбурман. Ўйингача ҳам анча вақт бор. Ҳали ифтор бўлгани йўқ. Шунинг учун фурсатни ғанимат билиб кўнглимдан ўтадиган айрим мулоҳазаларни ёзишга тушдим.\n1. Кўпчиликнинг хаёли тунда «Энфилд»да бўладиган қизиқарли ўйинда. Мен эса «Ростов» сотувга чиқарган «Элдорка»лар ҳақида ўйлаяпман. Ўзимдан-ўзим фахрланиб кетяпман. Футболимиз тарбияланувчиси Дон дарёси бўйида донг таратмоқда. Валерий Карпин гарчи ошириб-тошириб мақтамаган бўлса-да, мағлубиятдан қутқаргани учун Элдор Шомуродовдан миннатдор, барибир.\nҚувонмай бўладими Элдорнинг бундай ютуғидан?! Ўйини яна ҳам очилиб кетиши учун бу истеъдодли футболчига мураббийларнинг катта ишончи етишмаяпти, назаримда. У ҳар доим ҳам ўзидаги тезликдан фойдаланиш имконига эга бўлмаяпти. Элдорнинг истеъдоди, табиати учун эркин позиция зарур. Афсуски, Эктор Купер ҳам, Валерий Карпин ҳам ҳозирча унга ўзи истаган эркинликни бермади.\nАлбатта, мен ўзбилармонликни эмас, балки ўйинга ижобий таъсир ўтказувчи эркинликни назарда тутяпман. Зеро, шундай эркинлик сабаб «Манчестер Сити» «Лестер» устидан ғалаба қозонди. Агар Венсан Компани жамоадошларининг сўзига кириб, тўпни қанотга узатганида нима бўларди?! Қанча шу каби узатмалардан фойдаланмаган Серхио Агуэро гол урармиди?! Кафолат йўқ эди бунга. Майдонда бир лаҳза эркин бўлишни истаган Венсан атрофдаги шовқин-суронни унутди ва узоқ масофадан Каспер Шмейхель дарвозасини «ўққа тутди».\nИшончим комилки, Гвардиола унга бу каби зарба йўллашни топширмаган. Буни Компанининг ўзи хоҳлади. Эътиборлиси, кўзда тутилмаган «ўзбилармонлик» учун жамоадошлари Компанига жиддий эътироз билдиришмади. Гол ура олмаган тақдирда ҳам Венсан «Сити»да шундай мавқега эга футболчи. Элдор Шомуродов «Ростов»да ҳам, миллий терма жамоада ҳам шундай эркинликка эҳтиёж сезмоқда.\n2. «Пахтакор» «Персеполис»ни ўта қийин кечган учрашувда енгишга куч топди. Турнир жадвалидаги таранглик юмшади. Кетма-кет икки учрашувда «шерлар» билан роҳатланиб курашган «Ал-Садд» ҳам бу борада Шота Арвеладзе шогирдларини қўллаб-қувватлади. Суперлига доирасидаги ўйинлар туфайли турли ноўрин дашномлар остида руҳан эзилаётган «Пахтакор» учун бу ғалаба сув ва ҳаводек зарур ҳисобланарди.\nМабодо мағлубиятга учраса, жамоани ноҳақ айблаётган мухлислар «Ана айтгандим-ку...» дейишлари аниқ эди. Олтинга сазовор яна бир жиҳат шуки, Шота Арвеладзе жароҳат олган Жавоҳир Сиддиқов ўрнига ҳеч иккиланмасдан Собит Синдоровни майдонга туширди. Ғалаба голини эса кимсан мухлислар ишончини йўқотган Игорь Сергеев урди. Захира ўриндиғида тажрибали футболчилар бўлса-да, мураббий бошқача йўлдан борди ва мақсадига етди.\nЭнди «Пахтакор» футболчилари ОЧЛдаги мавқеи учун астойдил курашади, деган умиддамиз. Янги тарих яратиш учун жамоа зиммасига шундай миссия юклатилади. Ижтимоий тармоқлардаги муносабатлар ҳавоси тозаланиши учун ҳам «шерлар»дан шундай шараф талаб этилади...\nБўлди, мақоламнинг давомини энди тунда ёзаман. «Локо»нинг ўйинидан хабардор бўлиб, бор эътиборимни «Энфилд»га қаратаман. Газетачиликнинг иши - шу. 8 май куни эрталаб янги сон босмахонага топширилади.\n3. Қадрли мухлислар! Мақоланинг давомини чўзиб ўтирмайман. Чунки саҳарлик қилишга ҳам улгуришим лозим. Шу боис қисқа қилиб айтаман: «Генийсан, Гюндоган!» У қандай қилиб буюк «камбэк» содир бўлишига ишонди?! Ярадор жамоасини Юрген Клопп қандай қилиб шундай улуғвор жангга ҳозирлади?! Бу саволларнинг оқилона жавоби футболимиз учун жуда муҳим.\n13:31 Сергей Милинкович-Савич Парижга йўл оладими (0)\n13:00 Карантин режимидаги Суперлига — ПФЛнинг махсус тартиби ҳақидаги баённома (0)\n12:44 «Наполи» яна бир футболчиси билан янги шартнома борасида келишувга эришди (0)\n11:26 Махрез ўғрилар дастидан катта зарар кўрди (0)\n11:02 Европада футбол ҳаёти изига тушяпти ва... (0)\n10:44 «Наполи» Фабиан Руис билан янги шартнома имзолайди (0)\n09:35 Бош мураббийлар Суперлигани қачондан давом эттиришни муҳокама қилишди (0)\n09:26 «Бавария» бош мураббийида ҳам рекорд (0)\n09:25 Ўзбекистон Суперлигасига 13 июнь куни рестарт берилади!!! (0)\n09:01 «Бавария» Бундеслига рекордини ўрнатди (0)\n08:46 Томас Мюллер Бундеслига рекордини ўрнатди (0)\n04:33 Бахтиёр Маметов: "Ҳозирча тендерда қатнашиш учун 3 та ташкилот ариза берди" (0)\n00:35 Squawka: Терри – АПЛ тарихидаги энг яхши марказий ҳимоячи (0)\n00:05 Компани Гвардиола штабида ишлашни истамади (0)\n23:32 Бундеслига: «Бавария» ўз майдонида «Фортуна» янчиб ташлади (0)\n23:30 Дембеле – «Ливерпуль» учун муқобил вариант (0)\n23:00 Қозоғистоннинг беш карра чемпиони - турнирдан четда (0)\n22:35 «Барса» - Тер Штеген ҳамкорлиги давом этади...ми? (0)\n21:11 Бундеслига. «Бавария» - «Фортуна»: таркиблар (0)\n17:37 Канте жамоавий машғулотларга қайтди (0)\n16:51 «Интер» Кавани билан шартнома имзолашга яқин турибди (0)\n16:40 Эдегор «Милан» нишонида (0)\n16:03 «Тоттенхэм», Коутиньони ижарага оласанми? (0)\n15:26 «Реал Сосьедад» директори: «Эдегор келаси мавсум ҳам жамоамизда қолишига ишонаман» (0)\n15:25 Сербия чемпиони – яна «Црвена Звезда» (0)


28 февраль, 2021, 06:30\nЗахавини кўплаб футбол мутахассислари «очкўз пиранья», деб атайди.\nSPORTS.uz Европа футболи ҳақидаги қизиқарли маълумотлар билан таништириб ўтишда давом этади.\nЖорже Мендеш – диджей\nПортугалиялик агент ҳозирда Криштиану Роналду, Бернарду Силва, Фабиньо, Рубен Диаш, Эдерсон, Жота, Хамес Родригес, Нельсон Семеду, Анхель Ди Мария сингари таниқли футболчилар билан ҳамкорлик олиб бормоқда.\nҚаҳрамонимиз португалиялик барча таниқли ва иқтидорли йигитларни ўз агентлиги мижозига айлантирган. Шунингдек, Бразилиядан ташриф буюрган футболчиларнинг аксарияти айнан Мендешнинг мижози бўлишга интилади. Сабаби, у исталган Европа чемпионати вакиллари билан алоқалар ўрнатган. Унинг ишонч кредитларини гранд клублар жуда қадрлайди.\nЖорже собиқ футболчи, бироқ профессионал даражада узоқ фаолият олиб бормаган. 30 ёшда бутсаларини михга илгач, бир муддат тунги клубда диджей бўлиб фаолият олиб борди.\nМендеш бадавлат оиланинг фарзанди эди. Отаси катта нефть компаниясининг директори бўлгани учун унда пул билан ҳеч қандай муаммо бўлмаган.\nАна шундай бахтли кунларнинг бирида, Жорже Нуну Эшпириту Сантуш билан танишиб қолади. Португалия чемпионатида омади кулмаган киперни у Испаниядаги дўстлари ёрдами билан «Депортиво»га тавсия этади. Бу трансфер амалга ошгач, яхшигина пул ҳам ишлаб олади.\nҲозирда «Вулверхэмптон» бош мураббийи Мендешнинг футбол агенти сифатидаги «почин»и десак, адашмаган бўламиз.\nМино Райола – пицца сотувчиси\nИталиялик жанжалкаш агентнинг оиласи бундан анча илгари Голландияга кўчиб ўтади. Қаҳрамонимизнинг отаси ўз ресторанини очади. «Наполи» деб номланган тамаддихонада асосан итальянча таомлар тайёрланар эди.\nМино ушбу ресторанда фаррош, официант, идиш-товоқ ювувчи бўлиб меҳнат қилади. Кейин юристликка қизиқиб қолади ва ўқишга киради.\nГолландияда катта бўлган итальян футболни жонидан ортиқ кўрар, шу боис ушбу спорт ичида фаолият олиб бориш орзусида эди. Шу тариқа, у ёш голландиялик футболчиларга ўз хизматларини таклиф этишни бошлайди.\nУнинг илк мижозларидан бири бўлган Деннис Бергкампнинг «Интер»га ўтиши, Райолани машҳур қилиб юборади. 90 йилларда у жуда кучли саналган А Серияга маҳаллий иқтидорларни етказиш билан шуғулланади. Бу орада, Италия грандлари билан алоқалари яхшиланган қаҳрамонимиз секин-аста таниқли футболчилар билан контакт ўрнатади. Айниқса, Златан билан ҳамкорлик уни сайёрамизнинг энг машҳур футбол агентига айлантирди.\nУнинг музокаралар чоғида футболчилар томонига ён босиши, клублардан пул ундириш борасидаги маҳорати сабабли мижозлари кўпайиб кетди.\nҲозирда Эрлинг Холанд, Маттиас Де Лигт, Марко Вератти, Жанлуижжи Доннарумма, Поль Погба, Мойзе Кин сингари таниқли футболчиларнинг агенти саналади.\nЖонатан Барнетт – казино кассири\nБарнетт ҳақида кўпчилик маълумотга эга эмас, аммо уни футбол олами вакиллари жуда яхши танийди.\nҚаҳрамонимиз ҳозирда «Steller Gruop» компаниясини муваффақиятли бошқариб келмоқда. Унинг мижозлари сони нақд 615 футболчини ташкил этади! Бу футбол оламидаги мутлақ рекорд! Ундан кейинги ўринда турган Мендешнинг мижозлари 144 та, холос.\nУшбу компания бугунги кунда Сауль, Жек Грилиш, Бен Чилуэлл, Мейсон Маунт каби футболчиларнинг трансфери билан шуғулланмоқда.\nЎз вақтида, Барнетт Гарет Бэйлнинг трансферида Флорентино Пересга ёрдам бериб юборган бўлиб, унинг грандлар билан алоқалари жуда яхши.\nҚаҳрамонимиз ҳам Жорже Мендеш сингари бадавлат оилада таваллуд топган. У отаси очган казинода аввалига оддий персонал, кейинроқ ғазначи сифатида фаолият олиб борган.\nКазинонинг ўрнини секин-аста спорт ўйинларига пул тикиш эгаллай бошлагач, у футбол орқали пул топиш ҳақида бош қотиради. 1966 йилги жаҳон чемпионатини тўлиқ стадиондан туриб томоша қилган йигитнинг салоҳияти юқори эканлигини унинг келажакдаги ғалабаларида катта роль ижро этди.\nУ нафақат футбол, балки крикет ва регби клублари учун ҳам янги номларни кашф этиш билан шуғулланади. Шунингдек, унинг компанияси ўз вақтида Леннокс Льюис билан ҳамкорлик қилган ва унинг прамоутерларидан бири эди.\nМактабни ҳам тўлиқ битирмаган Жонатан ҳозирда футбол агентлари орасидаги энг катта бюджетга эга компаниянинг эгаси.\nПинхас Захави – ҳарбий\nЗахавини кўплаб футбол мутахассислари «очкўз пиранья», деб атайди. Яқиндагина, у Давид Алаба учун «Бавария»дан фантастик шартнома ундириш мақсадида узоқ муддат музокаралар олиб борганидан хабарингиз бор.\nУнинг ҳаёти саргузаштларга бой. Қаҳрамонимиз ўқиш учун Исроилга жўнаб кетади. Биринчи курсни тугатиши билан уни ҳарбий хизматга олиб кетишади. У ердан қайтгач, “ЖЧ-1974”ни томоша қилиш учун яна сафарга отланади. Инглиз футболчилари билан дўстлашгани кейинроқ унга наф беради.\nЎзининг илк трансферини Захави 36 ёшда амалга оширган. Энг қизиғи шундаки, бачаси тасодифан юз беради.\nЗахави «Хитроу» аэропортининг кутиш залида ўтирган эди. У билан бир рейсда «Ливерпуль» клуби директори ҳам самолётга ўтиради. Йўл давомида, Захави Ави Коэн ҳақида маълумотлар бериб боради. Манзилга етиб боргач, «қизиллар» раҳбари футболчини жамоасига қабул қилишини маълум қилади.\nУшбу траснфердан қаҳрамонимиз 200 минг фунт ишлаб олади. Коэн «Энфилд»да ўз ўрнини топиб кетгач, Захави «Манчестер Сити» учун ҳам бир нечта трансферларни амалга оширади.\nУ атайин футбол оламидаги машҳурларга яқинроқ бўлиш учун спорт журналистикасида таълим олади. Шу тариқа, секин-аста машхурлар билан дўстлашади.\nВагнер Риберо – Журналист\nУшбу агент футбол тарихидаги энг улкан трансферни амалга оширган шахс саналади. Неймарнинг аввалига «Барселона»га, кейин ПСЖга кўчиб ўтиши Вагнер Риберонинг меҳнати.\nУ асосан Жанубий Америкадаги иқтидорларни Европага олиб келиш билан шуғулланади. Ўз вақтида, Робиньони ҳам «Реал»га кўчиб ўтишида бош-қош бўлган агентнинг ёшлиги муаммосиз ўтган.\nРиберо доимо маҳаллий футболчиларнинг Европа яшил майдонларини забт этишидан завқланган. Шу боис, ўз мижозларининг Европада ўз ўрнини топиши учун қўлидан келган барча ёрдамни аямайди.\nУнинг журналистлар билан суҳбатдаги интервьюлари, жуда узоқ муҳокамаларга сабаб бўлади. У ўз вақтида, «Реал» футболчиларини (Гути, Рауль, Касильяс) ирқчиликда айблаган бўлса, кейинроқ Луис Фелипе Сколари ҳақида ҳақиқатларни ошкор қилган.\n«L’Equipe»нинг маълум қилишича, у сайёрамизнинг энг бадавлат агентларидан бири. Асосий вақтини Бразилиянинг чекка ҳудудларида ўтказувчи Риберо иқтидорларни топишда беназир.


Бухоро вилоят амалдорлари янги ҳокимдан ҳайфсан олишди » Ўзбекистон янгиликлари – Zamin.uz\nЎктам Барноев айтишига қараганда, вилоятда эълон қилинган статистик кўрсаткичлар ҳудуд имкониятларига лойиқ эмас, деб хабар қилмоқда Sof.uz сайти.\nВилоятнинг янги ҳокими айтишига қараганда “маҳаллий ҳокимлар ва таалуқли ташкилотлар фақат статистика маълумотлари тўплаш билан банд. Аслида эса улардан тадбиркорларга амалий ёрдам кўрсатиш талаб этилади.”\nМажлисда эълон қилинган ҳисоботларга кўра вилоятнинг экспорт салоҳияти 82 фоизга амалга оширилган, ва фойда 128,5 миллион доллар ўрнига 105,7 млн долларни ташкил қилган.\n“Вилоятда амал қилаётган корхоналарнинг аксарияти тадбиркорлар ташаббуси билан ташкил қилинган. Маҳаллий ҳокимиятлар ва жавобгар ташкилотлар уларга кредит олишга, замонавий технологиялар тадбиқ қилишга аниқ амалий ёрдам кўрсатишлари керак. Фақат шундай ҳолларда ривожланишнинг самарали йўлини топса бўлади”, — деди Барноев.\nМажлисда шунингдек, вилоятда амалдорлар орасида жиноятчиликни камайтириш, тиббий ёрдам самарадорлигини ошириш, Янги йилга тайргарлик кўриш ва бошқа масалалар ҳам кўриб чиқилди.\nЭслатиб ўтамиз, Ўктам Исоевич Барноев ушбу йилнинг 16 декабрьида ҳоким этиб тайинланган эди. Бухоронинг собиқ ҳокими Мухиддин Турдиевич Эсанов эса — интернет қабулхона орқали тушган аризаларни қониқарсиз равишда кўриб чиққанлиги учун ўз лавозимидан бўшатилган эди.\nТеглар: Маҳаллий тадбиркорлар камайтириш корхоналарнинг тўплаш ташкил\n23:08 Ш.Мирзиёев: "Бир томондан корхона яратсак-да, иккинчи томондан ёпсак - бунинг нима кераги бор?!"


Ушбу акция олдидан ташкил этилган матбуот анжуманида мамлакатимизда ҳеч кимдан кам бўлмаган авлодни камолга етказиш борасида ҳаётга татбиқ этилаётган изчил ислоҳотлар юксак самаралар бераётгани таъкидланди. Президентимизнинг 2014 йил 6 февралдаги “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида”ги қарори бу борада муҳим дастуриламал бўлаётир.\nМазкур ҳужжатда белгиланган вазифалардан келиб чиқиб, юртимиз бўйлаб уюштирилаётган ушбу анъанавий фестиваль ёшларни Ватанимиздаги ижтимоий-иқтисодий янгиланишлар, демократик ўзгаришлар билан яқиндан таништириш, уларда бу жараёнларга дахлдорлик туйғусини кучайтириш, навқирон авлодни ватанпарварлик ва миллий қадриятларимизга ҳурмат руҳида тарбиялаш, “оммавий маданият” ҳамда бошқа турли иллатлар таъсиридан асрашга хизмат қилмоқда.\n— Фестиваль доирасида вилоятнинг барча туман ва шаҳарларидаги таълим муассасалари, маҳаллалар, ҳарбий қисмлар, маданият ҳамда истироҳат боғлари, аҳоли дам олиш масканларида 20 га яқин тадбирлар ўтказиш кўзда тутилган, — дейди “Камолот” ёшлар ижтимоий ҳаракати Тошкент вилояти кенгаши раиси Музаффар Ражаббоев. — Жумладан, депутатлар, таниқли ёзувчи ва шоирлар, маънавият тарғиботчилари, актёрлар, халқаро танловлар, фан олимпиадалари, спорт мусобақалари ғолиблари иштирокида учрашувлар, давра суҳбатлари, китоб фестиваллари ташкил қилинаётгани эртамиз эгаларига кўтаринки кайфият, қувонч улашмоқда.\nТарғибот гуруҳи аъзолари дастлаб Чирчиқ шаҳридаги 14-Меҳрибонлик уйига ташриф буюриб, бу ерда “Ҳеч ким меҳр ва эътибордан четда қолмасин!” лойиҳасини ўтказдилар. Мулоқотларда, айниқса, жажжи ўғил-қизларнинг ўз келажакларини қандай тасаввур этишлари ҳақидаги фикр-мулоҳазалари барчага манзур бўлди. Ўз навбатида, театр актёрлари томонидан намойиш этилган қизиқарли саҳна асарлари болаларда катта таассурот қолдирди.\nЧирчиқ тиббиёт коллежида уюштирилган “Сиз севган қаҳрамонлар” номли тадбир ҳам навқирон авлод вакиллари кўнглидан жой олди. Чунки унда қатнашган шоир ва -ёзувчилар, таниқли санъаткорлар эртамиз эгалари томонидан мусиқа ҳамда кино -йўналишига оид саволларга жавоб беришди.\nФестивалнинг биринчи кунидаги лойиҳалар Паркент туманидаги 31-умумтаълим мактабида давом этди. Ушбу таълим масканида “Диний экстремизм ва терроризм ёшлар келажагига таҳдид” мавзуида анжуман ўтказилди. Ёт ғоялар навқирон авлод истиқболига нечоғли салбий таъсир кўрсатиши ўқувчиларнинг саҳна кўринишлари орқали очиб берилди.\nШу куни Бўстонлиқ ва Оҳангарон туманларидаги “Ватанимга хизмат қиламан!” ҳамда “Оммавий маданият” ва ёшлар маънавияти” каби анжуманлар ҳам зўр уюшқоқлик билан ташкиллаштирилди.\nФестиваль тадбирлари давом этмоқда.\nМазкур рукндаги бошқа мақолалар: « Ёшлик баҳори\tБеғубор болалик завқи »


Шу ўринда эртамиз эгаларининг қизиқиш ва интилишлари, ташаббусларини рўёбга чиқаришда нафақат давлат муассасалари, балки фуқаролик жамияти институтларининг ҳам фаол қатнашаётганини қайд этиш жоиз. Бу механизмлар, ўз навбатида, мустақиллик йилларида “Соғлом авлод йили”, “Оналар ва болалар йили”, “Ёшлар йили”, “Баркамол авлод йили”, “Соғлом бола йили” Давлат дастурларини самарали амалга оширишнинг муҳим омили бўлди. Ушбу дастурлар ижроси доирасида соғлом ҳамда баркамол авлодни тарбиялаш билан боғлиқ жуда кўп чора-тадбирлар рўёбга чиқарилди. 2016 йилнинг “Соғлом она ва бола йили” деб эълон қилиниши ҳам бу борадаги саъй-ҳаракатлар изчиллигидан далолатдир.\nМамлакатимизда ёшларга оид давлат сиёсатини амалга оширишда “Камолот” ЁИҲ муносиб иштирок этмоқда.\nМаълумки, Президентимиз ташаббуси билан 2001 йилнинг 25 апрелида бўлиб ўтган таъсис Қурултойида Ўзбекистон “Камолот” ёшлар ижтимоий ҳаракати тузилган эди. Айни ўша дамда кўп миллатли юртимиз ёшларининг хоҳиш-иродаси, интилишларини ифодалаши лозим бўлган мазкур йирик ташкилот зиммасига масъулиятли вазифалар юклатилди. Ўтган ўн беш йил мобайнида Ҳаракат ўғил-қизларни Ватан равнақи йўлида бирлаштириш, ижтимоий-ҳуқуқий манфаатларини ҳимоялаш, уларнинг касб-ҳунар эгаллаши, ижодий-интеллектуал салоҳиятини намоён қилиши учун қатор мақсадли лойиҳаларни амалга ошириб келаётир.\nҲозирги кунда ташкилотга 14 ёшдан 30 ёшгача бўлган тўрт миллиондан ортиқ йигит-қизлар аъзо. “Камолот” ЁИҲ сафларида Зулфия номидаги Давлат мукофоти, “Ниҳол” мукофоти, “Ўзбекистон белгиси” кўкрак нишони, Ўзбекистон Республикаси Президенти давлат стипендияси ҳамда Беруний, Ибн Сино, Навоий, Улуғбек, Имом ал-Бухорий номидаги қатор давлат стипендиялари соҳиблари, жаҳон ва Олимпиада чемпионлари, ёш тадбиркорлар, истеъдодию қобилияти билан халқаро мусиқа фестиваллари, фан олимпиадалари, кўрик-танловлар ғолиблари бўлган ёшларнинг кўпайиб бораётгани эътиборга молик.\nБугун “Камолот” ёшлар ижтимоий ҳаракати кириб бормаган соҳа йўқ, десак, муболаға эмас. Барча ўқув муассасаси, мулкчилик шаклидан қатъи назар, кўплаб корхоналар, хўжаликлар, давлат, жамоат ҳамда нодавлат ташкилотлар, муассасаларда 15 минг 600 дан зиёд бошланғич ташкилот эртамиз эгаларини ўз сафига бирлаштирган. Ҳаракат турли лойиҳалар орқали ёшларнинг кенг қатламига кириб бормоқда. Мазкур тизимдаги “Камалак” болалар ташкилотининг эса 10 ёшдан 14 ёшгача бўлган 2 миллион нафардан зиёд аъзоси бор.\nҲаракат бир қатор давлат ва нодавлат ташкилотлари билан ижтимоий шерикликда ёшлар учун қизиқарли лойиҳаларни амалга ошириб келаётир. Шу ўринда, уларнинг айримларига тўхталиб ўтсак.\nОхирги беш йил мобайнида Ҳаракатнинг биргина ижтимоий-ҳуқуқий соҳадаги лойиҳалари салмоғи 5 карра, иштирокчилар сони 8, ижтимоий ҳамкорлари сони эса 2 баробар кўпайди. Мактаб ўқувчилари ўртасидаги “Ҳуқуқ билимдонлари”, академик лицей ҳамда касб-ҳунар коллежлари ўқувчилари ўртасидаги “Сиз қонунни биласизми?” ва талабаларнинг “Тафаккур синовлари” республика кўрик-танловлари доирасида бугунги Ўзбекистон ёшлари мамлакатни демократик янгилаш, қонун лойиҳалари муҳокамаларида бевосита қатнашмоқдалар.\nДунёнинг айрим давлатларида нотинчлик ҳукм сураётган, ижтимоий талафот, қарама-қаршиликлар давом этаётган ҳозирги таҳликали замонда ёшларда Ватанимиз хавфсизлигини таъминлаш учун масъулиятни кучайтириш, ватанпарварлик ҳисси ҳамда ҳарбий-ҳуқуқий билимларини мустаҳкамлашга қаратилган лойиҳалар — “Ёш чегарачи”, “Шунқорлар”, “Ёш қутқарувчи” мусобақаларининг аҳамияти янада ортмоқда.\nЁшларни ижтимоий қўллаб-қувватлаш, тадбиркорлик фаолиятига жалб қилиш бўйича ҳам бир қатор лойиҳалар самарали ўтказилаётир. Хусусан, “Ёш тадбиркор — юртга мададкор” ва “Менинг бизнес ғоям” танловлари орқали ҳар йили кўплаб йигит-қизлар ўз бизнесини бошлаш ёки кенгайтириш учун тижорат банкларининг имтиёзли кредитларини олишга муяссар бўлаяпти. Биргина 2016 йилнинг ўзида “Менинг бизнес ғоям” танловининг ҳудудий босқичларида фаоллик кўрсатган 518 нафар иштирокчига 6,1 миллиард сўм, республика босқичида қатнашган 150 нафар ёшга эса 2 миллиард сўмдан зиёд миқдорда имтиёзли кредит олиш ҳуқуқини берувчи сертификатлар топширилди. Ҳаракатнинг ҳудудий Кенгашлари қошида 76 та “Ёш тадбиркор” консультатив маркази фаолияти йўлга қўйилган.\nЖаҳоннинг кўплаб мамлакатларида ёшларни, уй у ёқда турсин, иш билан таъминлаш ҳам мушкул муаммо бўлиб турган бир пайтда Ўзбекистонда 2014 йилдан “Камолот” уйлари барпо этила бошланди. Бири-биридан кўркам ҳамда замонавий бундай хонадонлар юртимиз ижтимоий-сиёсий ҳаётида фаол қатнашиб келаётган ёш оилаларга имтиёзли ипотека кредитлари эвазига берилаяпти. Жумладан, бугунгача фойдаланишга топширилган 57 та “Камолот” уйига 2 мингдан зиёд ёш оила кўчиб кирди.\n“Юрт келажаги” иқтидорли ёшлар танлови, “Камалак” юлдузлари” болалар ижодиёти фестивали, “Интеллектуал”, “Юлдузча” лойиҳалари, “Биз соғлом турмуш тарзи тарафдоримиз!” шиори остидаги саломатлик ҳаракати, “Камолот” — TUR” ёшлар веломарафони, бадиий гимнастика бўйича “Камолот” ғунчалари”, “Камолот” шахмат тахтаси” очиқ турнирлари сингари тадбирлар доирасида истеъдодли йигит-қизларни кашф этиш, уларни ҳар томонлама қўллаб-қувватлашга алоҳида эътибор қаратилаётир.\nЁшлар томонидан катта қизиқиш билан кутиб олинган лойиҳалардан яна бири “Камолот” кутубхонаси”дир. Уларда китобхонлик маданиятини юксалтиришга қаратилган мазкур лойиҳа доирасида ўзбек ва жаҳон адабиётининг 100 та энг сара намунаси Ҳаракат томонидан чоп қилинаяпти. Бу асарлар ҳар бир ҳудудда ташкил этилган “Камолот” китоб дўконлари орқали ўқувчилар қўлига етиб бормоқда.\nЮртбошимизнинг “Мен ёш авлодимизга, менинг болаларимга қарата бўш келманглар, эртанги кун бизники, марра бизники, деб бежиз, асоссиз айтмайман. Бунинг чуқур маъно-мазмуни шундаки, вақт, йиллар ўтиши билан бизнинг сафимизни ким тўлдирмоқда? Аввало, замонавий билим ва касб-ҳунарларга эга бўлган, янгича, мустақил фикрлайдиган, мамлакатимизнинг эртанги куни учун масъулиятни ўз зиммасига олишга, ўзини намойиш этишга қодир бўлган навқирон ўғил-қизларимиз. Кўзлари ёниб турган бундай ёшларимизни яна қаерда — қайси давлат, қайси юртда топиш мумкин”, деган сўзлари ҳар биримизни беҳад тўлқинлантириб, эзгу ишларга муносиб ҳисса қўшишга ундайди. Зеро, Ўзбекистон — орзу-мақсадлари ушалаётган бахтли ёшлар мамлакати!\nМарказий кенгаши раиси ўринбосари.\nМазкур рукндаги бошқа мақолалар: « Кўп тармоқли мажмуа\tАвгуст – ҳосилга ҳосил қўшиш зарбдор ойи »


1. Ўзбекистон Республикаси Олий ва ўрта махсус таълим вазирлиги, Жисмоний тарбия ва спорт давлат қўмитаси, Ўзбекистон таэквондо WTF ассоциациясининг Мирзо Улуғбек номидаги Ўзбекистон Миллий университети таркибида «Таэквондо ва спорт фаолияти» факультетини (кейинги ўринларда факультет деб аталади) ташкил этиш тўғрисидаги таклифи маъқуллансин.\n6. Ўзбекистон Республикаси Президентининг «Ўзбекистон Миллий университети фаолиятини янада такомиллаштириш чора-тадбирлари тўғрисида» 2016 йил 11 майдаги ПҚ-2527-сон қарорига 1-илованинг матни иловага мувофиқ таҳрирда баён этилсин.\n8. Мазкур қарорнинг ижросини назорат қилиш Ўзбекистон Республикасининг Бош вазири А.Н. Арипов ва Ўзбекистон Республикаси Президентининг Давлат маслаҳатчиси А.Н. Юнусходжаев, Ўзбекистон Республикаси Олий ва ўрта махсус таълим вазири И.У. Мажидов ва Ўзбекистон Республикаси Жисмоний тарбия ва спорт давлат қўмитаси раиси Р.Д. Курбанов зиммасига юклансин.\nЎзбекистон Республикаси Президентининг 2017 йил 16 ноябрдаги ПҚ-3390-сон қарорига\n«Ўзбекистон Миллий университетининг\n** Бюджетдан ташқари маблағлар ҳисобидан (тўлов-контрактлар ҳисобидан ташқари)»\n(Қонун ҳужжатлари маълумотлари миллий базаси, 17.11.2017 й., 07/17/3390/0265-сон)


ЎЗБЕКИСТОН РЕСПУБЛИКАСИ ПРЕЗИДЕНТИ ШАВКАТ МИРЗИЁЕВНИНГ "ИЖТИМОИЙ БАРҚАРОРЛИКНИ ТАЪМИНЛАШ, МУҚАДДАС ДИНИМИЗНИНГ СОФЛИГИНИ АСРАШ – ДАВР ТАЛАБИ" МАВЗУСИДАГИ АНЖУМАНДА СЎЗЛАГАН НУТҚИ 16.06.2017 05:01\nШу йил 15 июнь куни Тошкент шаҳрида "Ижтимоий барқарорликни таъминлаш, муқаддас динимизнинг софлигини асраш – давр талаби" мавзусида анжуман бўлиб ўтди. Тадбирда Ўзбекистон мусулмонлари идораси раҳбарлари, дин арбоблари, "Нуроний" ва "Маҳалла" жамғармалари, Хотин-қизлар қўмитаси, "Камолот" ёшлар ижтимоий ҳаракати фаоллари, ҳокимликлар, ҳуқуқ-тартибот идоралари вакиллари, илм-фан ва маданият намояндалари, исломий таълим муассасалари мутасаддилари ва талабалари, жамоатчилик вакиллари иштирок этди.\nШАВКАТ МИРОМОНОВИЧ МИРЗИЁЕВНИНГ\nАНЖУМАНДА СЎЗЛАГАН НУТҚИ\nАввало, шу улуғ айём кунларида – муборак Рамазон ойида сиз, азизлар билан кўришиб турганимдан хурсанд эканимни билдириб, барчангизга ўзимнинг юксак ҳурмат ва эҳтиромимни изҳор этишга ижозат бергайсиз.\nБугун сизлар билан – эл-юртимиз ўртасида катта обрў-эътиборга эга бўлган дин арбоблари, илм-фан, маданият намояндалари, жамоатчилик вакиллари билан муҳим бир масалани муҳокама қилиш учун шу муҳташам залга йиғилдик.\nКун тартибига қўйилган масала, яъни, ижтимоий-маънавий соҳани янада ривожлантириш, оилаларимиз, маҳаллаларимизда, бутун жамиятимизда соғлом муҳитни мустаҳкамлаш, ёшлар тарбияси, тинч-осуда ҳаётимизни, муқаддас динимиз поклигини асраш вазифаси бугунги кунда қандай улкан аҳамият касб этаётгани ҳақида, ўйлайманки, ортиқча гапиришнинг ҳожати йўқ.\nНега деганда, айнан шу масалалар бизнинг бугунги ва эртанги кунимизни, фарзандларимиз, набираларимиз тақдири ва келажагини, бир сўз билан айтганда, ҳаёт-мамотимизни ҳал қилиши ҳеч кимга сир эмас.\nҲар бир онгли инсонни чуқур ўйлантириб, ташвиш ва хавотирга соладиган бу масалалар ҳақида сўз юритишдан аввал ҳозирги вақтда шу йўналишда мамлакатимизда амалга оширилаётган кенг кўламли ишларга, дастур ва лойиҳаларга қисқача тўхталиб ўтиш, ўйлайманки, мақсадга мувофиқ бўлади.\nБугунги кунда она юртимиз, Ўзбекистонимиз тараққиётини янги босқичга кўтариш мақсадида 2017-2021 йилларда Ўзбекистон Республикасини янада ривожлантириш бўйича Ҳаракатлар стратегияси қабул қилингани ва уни ҳаётга татбиқ этиш бўйича фаол иш олиб борилаётганидан сизлар албатта хабардорсиз.\nТаъкидлаш керакки, ушбу стратегия барча соҳа ва тармоқларда ҳаётимизга чуқур кириб, амалий ҳаракатларимиз мезонига айланиб бормоқда. Айниқса, 2017 йилнинг юртимизда Халқ билан мулоқот ва инсон манфаатлари йили деб эълон қилингани бу борада катта аҳамият касб этади.\nШу йўлдаги амалий қадамлар сифатида Ўзбекистон Республикаси Президентининг Халқ қабулхоналари ҳамда Виртуал қабулхонаси ташкил этилди.\nБу тузилмалар ўтган қисқа даврда эл-юртимиз ўртасида фуқароларнинг талаб ва эҳтиёжларини қонуний асосда ҳал қилишда муҳим роль ўйнайдиган институтга айланиб бораётганини алоҳида қайд этиш керак.\nВиртуал қабулхона ва Халқ қабулхоналари ўз фаолиятини бошлаганидан буён ўтган давр мобайнида мамлакатимиз бўйича қарийб 890 мингга яқин фуқаро ариза билан мурожаат қилган. Ушбу мурожаатларнинг 93 фоизи ўрганилиб, тегишли жавоб қайтарилди.\nМурожаатларнинг қолган қисми эса, айни пайтда мутахассислар томонидан кўриб чиқилмоқда. Алоҳида таъкидлаш зарурки, фуқароларимиздан келиб тушаётган мурожаатларнинг қарийб 80-90 фоизи асосли ва ўринли бўлиб, улар йиллар давомида эътибор қаратилмасдан, тўпланиб қолган муаммолар эканини таҳлиллар кўрсатмоқда.\nБуларнинг барчаси, очиғини айтадиган бўлсак, катта-кичик бўғиндаги раҳбарлар, давлат ва хўжалик органлари ходимлари халқ билан мулоқот қилишни деярли унутиб қўйганини, бу масала жамиятимизда нақадар долзарб бўлиб турганини кўрсатади.\nШу муносабат билан мен яна бир бор таъкидлаб айтмоқчиман: халқ билан мулоқот ва инсон манфаатларини таъминлаш – бу вақтинчалик кампания эмас, балки давлат сиёсатининг устувор йўналиши бўлиб, доимо эътиборимиз марказида турадиган масаладир.\nШу борада яна бир муҳим институт – Фуқаролар ҳуқуқларини ҳимоя қилиш, жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш бўйича Президентнинг давлат маслаҳатчиси хизмати тузилганини қайд этиш лозим.\nҲозирги кунда ушбу хизмат ходимлари томонидан жойларда – Қорақалпоғистон Республикаси, вилоятлар ва Тошкент шаҳрида сайёр қабуллар ташкил этилиб, аҳолининг мурожаатлари маҳаллий давлат бошқаруви идоралари вакиллари иштирокида кўриб чиқилиб, қонуний ҳал қилинаётгани ҳам сизларга маълум.\nБу ҳақда албатта кўп гапириш мумкин. Лекин ана шу ишларимиз, ислоҳотларимизнинг барча-барчаси улуғ ва ягона бир мақсадга қаратилган. У ҳам бўлса, халқимизнинг тинчлиги, осойишталигини асраш, аҳоли фаровонлигини ошириш, фарзандларимизни соғлом ва баркамол инсонлар этиб тарбиялашдан иборат.\nБугун сизлар билан шу йўналишда олиб бораётган ишларимизни атрофлича таҳлил қилиб, уларни танқидий баҳолаб, ўз ечимини кутаётган долзарб вазифаларни белгилаб олишимиз зарур.\nСизларга яхши маълум, бизнинг давлатимиз кўп миллатли ва кўп конфессияли давлат. Бугунги кунда мамлакатимизда 130 дан ортиқ миллат ва элат вакиллари бир оила фарзандларидек аҳил ва иноқ яшамоқда. Бу борада, ҳеч шубҳасиз, халқимизга азалдан хос бўлган бағрикенглик анъаналари муҳим роль ўйнамоқда.\nАна шу ҳақиқатнинг тарихий тасдиғи сифатида бир мисол келтирмоқчиман. Самарқанд шаҳрида Соҳибқирон Амир Темур даврида бунёд этилган, Дониёр пайғамбар номи билан аталадиган мақбара ислом, христиан ва яҳудийлик дини вакиллари томонидан бирдек эъзозланади.\nЭл-юртимиз неча асрлардан буён бу қутлуғ қадамжони асраб-авайлаб, обод қилиб, унга ҳурмат-эҳтиром кўрсатиб келмоқда.\nШу биргина мисолнинг ўзи олижаноблик, эзгулик ва том маънодаги бағрикенглик фазилати халқимиз табиати, менталитети асосини ташкил этишидан далолат беради.\nБизнинг Конституциямиз ва қонунларимизда, миллати, тили ва динидан қатъи назар, барча фуқароларимиз тенг ҳуқуқ ва эркинликларга эга экани кафолатлаб қўйилган. Уларга ўз миллий маданияти, анъана ва урф-одатларини сақлаш, ҳар томонлама ривожлантириш учун барча имкониятлар яратилган.\nБиз бугун амалга ошираётган Ҳаракатлар стратегиясининг бешинчи устувор йўналишида ҳам миллатлараро тотувлик ва диний бағрикенгликни таъминлаш бўйича энг муҳим вазифалар белгилаб берилган.\nЮртимизда этник ўзига хосликни ривожлантириш ва миллатлараро муносабатларни янада уйғунлаштиришда 138 та миллий маданий марказ катта роль ўйнамоқда.\nАна шу марказлар фаолиятини янги босқичга кўтариш, хорижий мамлакатлар билан маданий дўстлик алоқаларини янада ривожлантириш мақсадида биз яқинда муҳим бир қарор қабул қилдик. Унга биноан Республика байналмилал маркази негизида Миллатлараро муносабатлар ва хорижий мамлакатлар билан дўстлик алоқалари қўмитаси ташкил этилди.\nЭндиги вазифа – мазкур қўмита олдига қўйилган долзарб масалаларни самарали ҳал қилиш, унинг фаолиятини талаб даражасида ташкил этишдан иборат.\nМамлакатимизда мустақилликнинг илк йилларидан бошлаб виждон эркинлигини таъминлаш масаласига устувор аҳамият берилди. Жумладан, муқаддас динимиз, миллий қадриятларимизни, буюк азиз-авлиёларимизнинг хотираси, меросини тиклаш, қадамжоларини обод қилиш бўйича жуда кўп иш қилинди ва қилинмоқда.\nҚиёслаш учун фақатгина баъзи бир мисолларни келтирмоқчиман.\nАгар собиқ мустабид тузум даврида юртимизда 80 га яқин масжид фаолият кўрсатган бўлса, ҳозирги кунда уларнинг сони 2 минг 42 тани ташкил этмоқда.\nЎша қарамлик йилларида Ўзбекистонда саноқли кишиларгина ҳаж қилиш имкониятига эга бўлган эди, холос. Мустақиллик йилларида эса ҳар йили 5 мингдан зиёд юртдошимиз ҳаж зиёратига бориб келади. Жорий йилда 7200 нафар фуқароларимиз муборак ҳаж сафарини амалга ошириш имконига эга бўладилар.\nБунинг учун барчамиз Оллоҳга шукрона келтириб, сиз, муҳтарам уламолар, имом-хатиблар, жамоатчилик вакиллари билан бирга динимиз тарихи, буюк алломалар ва азиз-авлиёларимиз меросини ўрганиш ва тарғиб этиш бўйича бошлаган ишларимизни давом эттиришимиз керак.\nКейинги вақтда мен жойларда бўлиб, ҳудудларимиз ҳаёти билан янада яқиндан танишар эканман, шундай бир фикрга ишонч ҳосил қиляпманки, биз ҳали юртимизни, унинг ўзига хос тарихи, маданияти, улуғ олиму уламоларини, бебаҳо маънавий меросимизни тўлиқ ўрганганимиз йўқ.\nМисол учун, Қашқадарё заминида буюк аллома, мотуридия таълимотининг йирик вакили Абу Муин Насафий бобомиз яшаб ўтганлар. У киши узоқ муддат Бухоро ва Самарқандда таҳсил олиб, калом илми, яъни исломий эътиқод поклиги масаласида 15 га яқин китоб ёзганлар. Ана шу китобларида, бундан минг йил олдин дин масаласида адашганларга тўғри йўл кўрсатганлар.\nБиз сайловолди учрашувларида ваъда қилган эдик. Ҳаммангиз “ойнаи жаҳон” орқали кўрдингиз, буюк ҳадисшунос аллома Исо Термизий бобомизнинг Сурхондарё вилояти Шеробод туманидаги мангу оромгоҳларини ҳар томонлама обод қилиб, у ерда алоҳида илмий марказ барпо этдик.\nХудо хоҳласа, Насафий бобомиз зиёратгоҳида ҳам ана шундай муаззам мажмуа барпо этамиз, бу улуғ зотнинг китобларини таржима қилиб, нашрдан чиқарамиз.\nМана шундай савобли ишларни Бухорода Баҳоуддин Нақшбанд ҳазратларининг қадамжолари бўйича, Тошкентда Имом Термизий номидаги масжид ва Сузук ота мақбараси бўйича бошлаб юборганимиздан сизлар албатта хабардорсиз, деб ўйлайман.\nШу билан бирга, очиқ тан олиш керак, тарихий-диний меросимизни ўрганиш, тиклаш ишлари ҳамма жойда ҳам талаб даражасида эмас.\nЯқинда Бухоро вилоятида сафарда бўлганимизда, машҳур Мир Араб мадрасасини кўриб, тўғриси, анча хижолат бўлдим. Неча замонлардан буён халқимизга, динимизга хизмат қилиб келаётган, нафақат юртимиз, балки мусулмон дунёсида шуҳрат қозонган қанчадан-қанча уламоларни камолга етказган бу муқаддас даргоҳ ачинарли ҳолга тушиб қолгани албатта афсуслидир.\nБугунги кунда мазкур диний ўқув масканининг нуфузи ва мақомини ошириш, моддий-техник базасини мустаҳкамлаш, бу ердаги қадимий биноларни тубдан таъмирлаш, ён-атрофдаги ҳудудни ободонлаштириш бўйича зарур чора-тадбирлар амалга оширилмоқда.\nАна шундай эзгу ишларимиз қаторида биз ҳозир яна бир йирик лойиҳани амалга ошириш устида иш олиб боряпмиз.\nМаълумки, бизнинг минтақамиз, авваламбор, бугунги Ўзбекистон замини ислом илм-фани ва маданиятининг қадимий бешикларидан бири ҳисобланади.\nХалқимизнинг ана шундай бой тарихий, илмий, маънавий меросини ҳар томонлама ўрганиш, жаҳон афкор оммасига кенг таништириш, энг муҳими, ислом динининг асл инсонпарварлик моҳиятини чуқур очиб бериш мақсадида биз азим пойтахтимиз Тошкент шаҳрида Ўзбекистондаги Ислом маданияти марказини барпо этишга қарор қилдик.\nНега деганда, “Жаҳолатга қарши – маърифат” шиори остида мана шундай марказни ташкил этишни бугун даврнинг ўзи тақозо этмоқда.\nУшбу марказни машҳур Хастимом мажмуаси ҳудудида ташкил этиш, бу ерда юртимиздан етишиб чиққан буюк ислом олимлари, аллома ва мутафаккирлари, жаҳон маданияти ривожига унутилмас ҳисса қўшган улуғ шоир ва адиблар, рассом ва хаттотларга оид бой маълумотларни мужассам этиш кўзда тутилмоқда.\nМарказ аввало меъморий ва бинокорлик нуқтаи назаридан ниҳоятда улуғвор, муҳташам ва ноёб бўлиши лозим. Ушбу мажмуа ўзида нодир экспонатларга бой музей ва кутубхонани мужассам этади. Шу билан бирга, бу ерда кенг кўламда илмий-тадқиқот ишлари ҳам олиб борилади.\nБу масканга ташриф буюрувчилар бир вақтнинг ўзида ислом оламининг ўнлаб энг ёрқин намояндаларининг ҳаёти ва фаолияти билан танишиш имконига эга бўлади.\nМасалан, Имом Бухорий, Имом Термизий, Имом Мотуридий, Абу Муин Насафий, Нажмиддин Кубро, Маҳмуд Замахшарий, Баҳоуддин Нақшбанд, Хўжа Аҳрор Валий каби азиз-авлиёларимиз, Муҳаммад Хоразмий, Аҳмад Фарғоний, Абу Райҳон Беруний, Ибн Сино, Мирзо Улуғбек, Али Қушчи, Алишер Навоий, Заҳириддин Муҳаммад Бобур сингари аллома ва мутаффакирлар, Камолиддин Беҳзод, Маҳмуд Музаҳҳиб каби мусаввирларнинг бебаҳо меросидан намуналар, улар таваллуд топган ва фаолият кўрсатган тарихий шаҳарлар манзаралари турли ноёб экспонатлар орқали акс эттирилади.\nБизга ватандош бўлган ҳар бир аллома ва мутафаккирнинг ҳаёти ва фаолиятига экспозицияда алоҳида бир бўлим бағишланади.\nЎзбекистонда уларнинг шарафига барпо этилган меъморий ёдгорликлар макетлари, қўлёзма ва босма асарлар, хаттотлик намуналари, ўша даврдаги амалий санъат буюмлари ва бошқа экспонатлар шу бўлимларда намойиш этилади.\nЎз вақтида Соҳибқирон Амир Темур бобомиз юртимизга олиб келган муқаддас Қуръони каримнинг Усмон нусхаси мазкур музейнинг марказида нур сочиб, бутун зални чароғон этиб туради.\nАзиз дўстлар, фурсатдан фойдаланиб, барчангизни ана шу савобли ишда ўз таклиф ва маслаҳатларингиз билан фаол иштирок этишга чақираман.\nСизларга яхши маълумки, турли давр ва шароитларда тақдир тақозоси билан юртимиз тарихи ва маданиятига, динимизга оид кўплаб ноёб қўлёзмалар ва архив ҳужжатлари четга олиб кетилган. Улар бугунги кунда хорижий давлатларнинг фонд ва музейлари, илмий-маърифий муассасаларида сақланмоқда. Ушбу ноёб тарихий ашёлар ва санъат асарлари нафақат халқимизнинг нодир дурдонаси, балки жаҳон аҳамиятига молик йирик коллекциялар ҳисобланади.\nЧет элларда сақланаётган маданий бойликларимизни аниқлаш ва уларни ҳар томонлама ўрганиш, имкон қадар мамлакатимизга олиб келиш мақсадида кейинги даврда бирмунча ишлар амалга оширилди. Лекин ҳаммамиз тушунамизки, бу ишларни жамоатчилик асосида ҳал қилиб бўлмайди. Бу масалани давлат сиёсати даражасига кўтариш зарур.\nБу эса тегишли молиявий ва ташкилий ресурсларни, соҳага юқори илмий салоҳиятли кадрлар ва мутахассисларни жалб қилишни талаб этади.\nБу муҳим вазифани амалга ошириш учун биз ҳозирги вақтда Вазирлар Маҳкамаси ҳузурида алоҳида марказ тузиш бўйича қарор лойиҳаси устида ишлаяпмиз.\nБундан асосий мақсад шуки, тарихимиз, маданиятимиз, динимизга алоқадор бир варақ қўлёзма бўлса ҳам, уларни тўплаб, халқимизни, ёшларимизни таништириш, бизнинг қандай буюк ва бетакрор меросимиз борлигини англатиш, фарзандларимизни шу улуғ меросга муносиб этиб тарбиялашдан иборат.\nБизнинг ана шундай ишларимиз нафақат юртимизда, балки чет элларда ҳам жиддий қизиқиш уйғотмоқда.\nДунёдаги, мусулмон оламидаги нуфузли халқаро ташкилотлар, катта обрў-эътиборга эга бўлган расмий шахслар бу борада биз билан ҳамкорлик қилиш истагини билдиришмоқда.\nСизларга маълумки, 2016 йил октябрь ойида Ислом ҳамкорлик ташкилоти Ташқи ишлар вазирлари кенгашининг Тошкент шаҳрида ўтказилган учрашувида Ўзбекистон томонидан Имом Бухорий халқаро илмий-тадқиқотлар марказини тузиш тўғрисида ташаббус илгари сурилган эди.\nЯқинда Саудия Арабистонига сафаримиз пайтида Ўзбекистон Республикаси ҳукумати билан Ислом тараққиёт банки ўртасида айни шу масала бўйича англашув меморандуми имзоланди.\nМазкур банк президенти Бандар Ҳажар жаноблари ушбу ташаббусни қўллаб-қувватлаб, “Ислом тараққиёт банки – бу Ўзбекистоннинг банки”, деб айтдилар. Бу сўзлар бутун ислом уммати, ислом жамоатчилигининг Имом Бухорий юртига, унинг авлодларига бўлган юксак ҳурмат-эҳтироми ифодаси, десак, айни ҳақиқат бўлади.\nСаудия Арабистонида ўтказилган халқаро саммитда катта-катта давлатлар, араб, мусулмон мамлакатлари ва АҚШ раҳбарияти бир фикрга алоҳида урғу беришди. Яъни, улар жаҳолатга қарши маърифат, таълим-тарбияни кучайтириш билан курашиш зарур эканини таъкидлашди.\nБу фикрлар диний масаладаги бизнинг ёндашувимиз билан уйғун ва ҳамоҳанг экани айниқса эътиборлидир. Жумладан, АҚШ Президенти Дональд Трамп жаноби олийлари ҳам шу борада аниқ ва конструктив таклифларни илгари сурди.\nМен Президент сифатида Америка халқи ва ўз номимдан кафолат бераман, биз терроризм ва экстремизмга қарши қаттиқ кураш олиб борамиз, бу йўлда, қайси дин вакили бўлишимиздан қатъи назар, барчамиз бирлашишимиз зарур. Ер юзида тинчликни сақлаш ва мустаҳкамлаш энг асосий вазифамиз бўлиши керак, деди АҚШ Президенти.\nСаммит минбаридан янграган бундай гаплар албатта бизга ҳам маъқул бўлди. Шу нуқтаи назардан қараганда, биз бугунги кунда ижтимоий-маънавий ҳаётимизни ривожлантириш борасида амалга ошираётган ишларимизни янги босқичга кўтаришимиз, бунинг учун давлатимиз ва жамиятимизнинг барча куч ва имкониятларини сафарбар этишимиз шарт. Чунки ҳозирги вақтда дунё миқёсида ҳукм сураётган таҳликали вазият, сиёсий ва иқтисодий инқирозлардан ташвишга тушмаётган бирорта давлат ёки жамият йўқ, десак, ҳеч қандай муболаға бўлмайди.\nАйниқса, халқаро терроризм, экстремизм, наркотрафик, диний қарама-қаршилик, ноқонуний миграция, одам савдоси, экологик муаммолар, айрим минтақаларда иқтисодий ночорлик, ишсизлик, қашшоқлик кучайиб бораётгани бутун инсониятни қаттиқ хавотирга солмоқда.\nАна шундай ўта мураккаб ва қалтис шароитда қандай йўл тутиш, қандай қилиб тинчлик ва осойишталикни сақлаш, барқарор ривожланишни таъминлаш мумкин, деган савол барчамизни жиддий ўйлантириши зарур.\nАйниқса, кейинги пайтда турли мамлакатларда содир этилаётган террорчилик ҳаракатларининг ижрочилари қаторида миллатимизга мансуб кимсалар ҳам борлиги халқимизда афсус ва надомат уйғотмоқда.\nАммо яратилган имкониятлардан тўғри фойдаланмасдан, эгри қадам босадиган, эл-юртимизга иснод келтирадиган кимсалар – уларни нонкўр десак, тўғри бўлади – бундай шахслар билан бошқача иш олиб борамиз. Буюк шоиримиз Заҳириддин Муҳаммад Бобур айтганидек, “Ҳар кимки вафо қилса, вафо топқусидур, Ҳар кимки жафо қилса, жазо топқусидур”.\nБугунги кунда ижтимоий-маънавий муҳитни ва аҳоли турмуш шароитини яхшилаш, ёшларни турли диний экстремистик оқимлар таъсиридан асраш масаласи барчамиз учун энг асосий масала бўлиб турибди.\nШу муносабат билан мен Тошкент шаҳрининг Шайхонтоҳур тумани ва Андижон вилояти фаоллари билан бўлган учрашувда айтган баъзи фикрларимни бугун сизларнинг олдингизда такрорлашни ўринли, деб биламан.\nБиз кўп жойларда жаҳолатга қарши маърифат ташаббуси билан чиқяпмиз. Муқаддас ислом динини ниқоб қилиб бошқа кўчаларга кириб кетаёган жоҳил кимсалар бир нарсани тушунмайди ёки тушунишни истамайди. Яъни, ислом фақат нурли ҳаётга, илм-маърифатга, яхшиликка ундайди. Ҳеч қачон хунрезлик, қотиллик, зўравонликка чақирмайди. Ана шу ҳақиқатни тан олмасдан, сохта ғояларга алданиб, зарарли оқимларга кириш, террорчи бўлиш – бу Ўзбекистон халқига мутлақо тўғри келмайди.\nАлҳамдулиллоҳ, ҳаммамиз мусулмонмиз, бунинг шукронасини қилиб, фарзандларимизни ҳам бундай неъматнинг қадрига етадиган инсонлар этиб тарбиялашимиз керак эмасми?\nМуҳтарам имом-хатибларимиз Худо йўлида холис хизмат қилишни ўз зиммаларига олганлар. Бу ҳам масъулият, ҳам улкан шараф. Шунинг учун соғлом эътиқод йўлини тарғиб қилишни аввало кимдан сўраймиз? Сиз, азизлардан сўраймиз. Шу борада барчамиз кимдан ибрат оламиз? Сиз, азизлардан.\nШунинг учун ҳам сизларнинг катта билимингиз, обрў-эътиборингизни инобатга олиб, мен сизларга, барча дин аҳлларига, жамоатчилигимизга мурожаат қилмоқчиман: юртимизда тинчликни, осойишталикни сақлашда бизга ёрдам беринг.\nАввало, улар билан гаплашиб, бу – ота-боболаринг йўли эмас, бу йўлдан қайт, ҳақиқат мана бу ёқда, тинчлик ва эзгулик йўлидан бориб, ҳеч ким кам бўлмаган, деб уларни соғлом эътиқодга ишонтириш керак. Билим билан, ақл ва маърифат, намунали ишлар билан ишонтириш керак. Тарихдан, бугунги ҳаётимиздан олинган ҳаётий, таъсирчан мисоллар билан инонтириш керак.\nБундай тарғибот, бундай ташвиқот сизларнинг қўлингиздан албатта келади.\nЙўлдан адашган болани дарров душманга чиқармасдан, уни ўзимизнинг фарзандимиз, деб билишимиз керак. Унга бутун қалбимиз, юрагимиз билан ачинаётганимизни шу бола билсин. Зора, шунда уларнинг ҳам қалб кўзи очилса, тўғри йўлга қадам қўйса...\nБир боланинг йўлдан адашиши – бу нафақат бир оила, балки бутун жамият бошига тушган кулфат. Бундан аввало шу боланинг ота-онаси, ака-укалари, яқинлари жабр кўради. Бундай пайтда уларга ёрдам бериш керак. Биз эса, афсуски, улардан ўзимизни олиб қочамиз. Тўйга чақирмаймиз, маросимга чақирмаймиз, у фалончининг акаси ёки ўғли, деб уларнинг нафратини баттар авж олдирамиз, айбсиз одамларни ашаддий душман қиламиз.\nБуюк маърифатпарвар бобомиз Абдулла Авлоний “Олижаноб кишилар узрни қабул қилур”, деб таъкидлаган эканлар. Халқимиз – мард ва олижаноб халқ. Ким чин дилдан узр сўраса, тавба қилса, албатта гуноҳидан кечади. Шунинг учун ҳозирги кунда қанча адашганларни кечириб, тўғри йўлга соляпмиз. Бирини ўқишга, бирини ишга, бирини касбга қайтаряпмиз.\nМинг афсуски, зарарли диний оқимга кирган болани "Бу – қўшнининг боласи, бошқа қишлоқ ёки туманнинг боласи", деб лоқайд бўлаётганлар ҳам орамизда йўқ эмас. Кимдир четга чиқиб, экстремистларга қўшилиб юрган бўлса, баъзи раҳбарлар, у Фарғонадан эмас, Андижондан, Қашқадарёдан эмас, Самарқанддан, деб бепарво бўлмоқда. Лекин у Ўзбекистон фарзанди, Ўзбекистон фуқароси-ку!\nШу муносабат билан бир фикрни алоҳида таъкидлаб айтмоқчиман: Ўзбекистонда давлат давлатчилигини қилади, қонун устувор бўлади. Худога шукур, Давлат Раҳбари сифатида буни таъминлашга менинг кучим ҳам, билимим ва салоҳиятим ҳам албатта етади. Бу ҳақиқатни ҳеч ким, ҳеч қачон эсидан чиқармасин.\nХалқимизда “Икки кеманинг бошини тутган ғарқ бўлади”, деган мақол бор. Қайси раҳбар, қайси имом-хатиб у томонга ҳам, бу томонга ҳам ёқаман, деб иш кўрмоқчи бўлса, қаттиқ адашади. Бизга бундай иккиюзламачи, мунофиқ одамлар мутлақо керак эмас.\nМусулмончилик ҳар биримизнинг юрагимизда, виждонимизда бўлиши лозим. Инсон имон-эътиқодли бўлса, юртига содиқ бўлиб хизмат қилса, у ҳақиқий ватанпарвар бўлади.\nАгар у эътиқодсиз бўлиб, чаласавод бўлиб, хиёнат қилиб, боя айтганимдек, икки томон билан ҳам “ўйин” қиламан, бу давлат кетса, анавилар келиб қолса, улар билан ҳам тил топишаман, деб найранг қиладиган бўлса, билиб қўйинглар, бундай “номер”лар бизга ўтмайди.\nАлбатта, ашаддий террорчи ва экстремистлар ўз йўлидан қайтмайди. Уларнинг мияси, бутун ҳужайраси заҳарланиб, қўли қонга ботиб бўлган. Уларга гап уқтириб, инсофга чақиришнинг ҳеч қандай фойдаси йўқ.\nШунинг учун ҳам, ҳар қайси маҳалла, ҳар бир туман ва вилоят ўз ҳудудидан чиққан, чет элларда террорчи гуруҳлар сафида юрган ашаддий экстремистларни Ўзбекистон фуқаролигидан чиқариш ҳақида Ўзбекистон Президентига таклиф киритиши зарур.\nБу масалани аввало чуқур ўрганиш керак, айби исботланган тақдирда мен уларни Ўзбекистон фуқаролигидан маҳрум қилишга тайёрман. Оқни – оқ, қорани – қора, дейдиган вақт келди. Бизга бундай нонкўрлар керак эмас.\nАйни вақтда бу масала бўйича жойлардаги ижро органлари, ҳокимликлар, давлат ва жамоат ташкилотлари ҳам ўз муносабатини ўзгартириши лозим.\nАдашганлар ҳақида гапирганда, жамоатчилигимиз, имом-хатибларимиз, керак бўлса, туман ҳокимига бориб, "Бу йигитга иш беринг, уй беринг, у ўзи асли ёмон одам эмас экан, кимнингдир ноинсофлиги, адолатсизлиги туфайли шу кўйга тушибди", деб айтишдан қўрқмасин.\nБугунги йиғилишда иштирок этаётган ва вилоятларда ўтирган барча раҳбарлар ҳам бу гаплардан албатта хулоса чиқариши керак.\nБугун қанча ёшлар сохта алдовларга учиб, ўз умрини хазон қилаётганини ўйлаб, тўғриси, тунлари ухламасдан чиқаман. Ўзингиз айтинг, азиз биродарлар, бу аччиқ ҳақиқат юрагимизга ханжар бўлиб санчилиши керак эмасми?\nАхир, кечагина шу ёшлар, ўзимизнинг қоракўзлар, биримизнинг маҳалладошимиз, биримизнинг ўғлимиз, биримизнинг қизимиз ёки жиянимиз эди-ку! Улар қачон адашди, қачон нотўғри йўлга кириб кетди?\nБиз нега ғафлатда қолдик? Қачон, қаерда хатога йўл қўйдик? Фарзандларимиз қачон бегоналарнинг қўлига ўтиб кетди? Нима жин урдию улар ўз ота-онаси, ўз юртининг душманига айланиб қолди?\nБугун бу мудҳиш бало-қазонинг олдини олмасак, бор кучимизни шунга сафарбар этмасак, эртага кеч бўлади.\nЮртимизда яшаётган, оиласини, фарзандларининг эртанги кунини ўйлайдиган ҳеч бир инсон, дин арбоблари, жамоатчилик вакиллари бу ҳаёт-мамот масаласидан четда турмаслиги керак.\nМана, ўзингиз кўряпсиз, Афғонистон, Сурия, Ироқ, Ливия каби давлатларда нима бўляпти? Яна қандай мисоллар керак ўзи? Бу фожиалар барчамизнинг кўзимизни очиши зарур эмасми?\nҚуръони каримда айтилган “Ўз қўлларингиз билан ўзингизни ҳалокатга ташламанг”, деган ҳикматли сўзлардан ҳаммамиз хулоса чиқаришимиз лозим. Бизнинг бепарволигимиз, лоқайдлигимиз фақат фожиа келтиради. Болаларимиз, оиламиз, бутун юртимиз бошига фалокат келтиради. Айтинглар, ўзини инсон деб биладиган, виждони, имони бор ҳеч бир одам буни истайдими? Йўқ, албатта.\n“Бола ота-она қўлида бир омонатдир”, дейди буюк алломаларимиз. Болаларимиз, уларнинг тақдири, келажаги ҳақиқатан ҳам жуда омонат эканини бугунги ҳаёт ҳар томонлама исботламоқда.\nАгар фарзандимизга тўғри тарбия бермасак, ҳар куни, ҳар дақиқада унинг юриш-туриши, кайфиятидан огоҳ бўлиб турмасак, уларни илму ҳунарга ўргатмасак, муносиб иш топиб бермасак, бу омонатни бой бериб қўйишимиз ҳеч гап эмас.\nБиз, кўпинча болам мактабда, ўқишда ёки чет элда ишлаяпти, деб хотиржам юрибмиз. Лекин бизнинг бундай соддалигимиз, бепарволигимиздан душманлар маккорлик билан фойдаланмоқда. Бизнинг жону жаҳонимиз бўлган фарзандимиз душманлар қўлида қуролга айланиб қолса, бунинг учун аввало ким айбдор? Ўзимиз эмасми?\nШунинг учун мактаб, лицей ва коллежлардаги, олий ўқув юртларидаги таълим-тарбия, биринчи навбатда, давомат масаласига ниҳоятда жиддий эътибор беришимиз шарт.\nБиронта ўқувчи ёки талаба узрсиз ўқишга келмай қўйса, таълим маскани ҳам, оила ҳам, маҳалла, ҳокимият идоралари ҳам бу тўғрида бонг уриши, сергак тортиши, буни фавқулодда бир ҳол деб баҳолаши керак.\nАна шундай назорат тизими самарали ва ўзаро боғлиқликда ишлайдиган бўлса, албатта биз вазиятни қўлга олиб, уни ижобий томонга ўзгартира оламиз.\nШунинг учун ҳам биз туманларда ҳокимлар ҳамда ички ишлар бўлими бошлиқларининг ёшлар билан ишлаш бўйича ўринбосари лавозимини ташкил этдик.\nКейинги йилларда халқимиз ўртасида кенг тарқалган “Ўз уйингни ўзинг асра!” деган даъватга бугун “Ўз болангни ўзинг асра!” деб қўшимча киритиш вақти келди, деб ўйлайман.\nАдашган ёшларни тарбиялашимиз, керак бўлса, жазони ўташ жойларига ҳам бориб, улар билан гаплашишимиз лозим. Чин дилдан тавба қилиб, ота-онаси, оиласи бағрига, тўғри йўлга қайтишни ният қилган одамларга амалий ёрдам беришга мен давлат раҳбари сифатида доимо тайёрман.\n“Нуроний”, “Маҳалла” жамғармалари, Хотин-қизлар қўмитаси, “Камолот” ёшлар ижтимоий ҳаракати, ички ишлар идоралари ва бошқа тегишли ташкилотлар бу масала бўйича бевосита жавобгар бўлиб, иш самарадорлигини тубдан оширишлари, мутлақо янги тизимга ўтишлари зарур.\nБу борадаги энг муҳим вазифалар ҳақида гапирганда, қуйидагиларни алоҳида таъкидлашни истардим.\nБиринчидан, жойларда махсус ҳисобга олинган фуқароларнинг турмуш шароити, ижтимоий-иқтисодий аҳволи, муаммоларини ўрганиш, ушбу тоифа шахслар нега радикаллашиб кетганининг сабабларини ҳар томонлама чуқур таҳлил этиш лозим.\nАна шу ишларнинг натижалари бўйича давлат ва жамоат ташкилотлари фаолиятида қўллаш учун аниқ тавсия ва таклифлар ишлаб чиқишни бугун ҳаётнинг ўзи талаб этмоқда. Агар биз шу йўналишдаги ишларни аввалгидек давом эттирадиган бўлсак, яъни, умумий профилактика ишларини ёшлар радикал диний оқим аъзосига айланганидан сўнг ўтказадиган бўлсак, бундай хавф-хатарга қарши ҳеч қачон самарали кураша олмаймиз.\nҚисқача айтганда, узоқни кўзлаб, керак бўлса, ҳаётда бир қадам олдинда юриб, бизни доғда қолдирмоқчи бўлганларнинг ҳийла-найрангларини аввалдан билиб, биринчи зарбани улар эмас, биз беришимиз зарур. Шунда давлатнинг – давлат, жамиятнинг – жамият экани бор кучи ва қудрати билан намоён бўлади.\nИккинчидан, диний маърифат ва маънавий-ахлоқий тарбия масалалари бўйича маҳалла маслаҳатчилари, профилактика инспекторлари, имом-хатиблар ва ҳуқуқни муҳофаза қилиш органларининг тегишли ходимлари учун малака ошириш ўқувларини ташкил этиш керак. Бу ўқувларда уларни диний экстремистик ва террорчи гуруҳларнинг иш усули, ғаразли ғоя ва мақсадлари билан таништириб бориш зарур.\nАдашган шахслар билан ишлайдиган мутахассис, у маҳалла маслаҳатчиси, имом-хатиб ёки профилактика инспектори бўладими, аввало бузғунчи кучлар қандай ғояларни илгари сураётганини билиши керак.\nАкс ҳолда у ана шу ғоялар хато экани, дину диёнатимиз, элу юртимиз манфаатларига зид келишини тушунтириб беролмайди. Бундай ҳолатда қандай қилиб адашган кимсани тўғри йўлга ишонтириш мумкин?\nУчинчидан, ҳокимларнинг ёшлар билан ишлаш ҳамда жамоатчилик ва диний ташкилотлар, шунингдек, хотин-қизлар бўйича ўринбосарлари аввало ўзлари ташаббус кўрсатиб, турли сохта ваъдалар, ҳавойи гаплар ортидан эргашган фуқароларимизнинг хонадонларига кириб боришлари керак. Улар билан суҳбат ўтказишлари, иссиқ-совуғи, ташвиш ва муаммоларидан хабардор бўлишлари лозим. Уларнинг кундалик режасида ҳар куни қайси диний оқим аъзоси билан учрашиш, диний-ахлоқий жиҳатдан муаммоси бўлган хонадоннинг масаласини ҳал этиш бўйича аниқ вазифалар акс этиши шарт.\nАгар биз ёлғон ғояга алданганларни ўз ҳолига ташлаб қўядиган бўлсак, эртага четда пайт пойлаб турган қабиҳ ёв келиб, уни ўз ортидан етаклаб кетмаслигига ким кафолат беради?\nБугунги кунда диний экстремистик оқим аъзоларининг фарзандларини жамоат ишларига, дунёвий турмуш тарзига, хусусан, фан ва касб-ҳунар тўгараклари, санъат фестиваллари, спорт мусобақаларига жалб қилишга етарлича эътибор қаратилмаяпти. Буни албатта қониқарли деб бўлмайди. Нега деганда, бир-икки марта номига тадбир ўтказиш билан иш битмайди. Бу йўналишда ҳар куни, ҳар соатда, доимий ва тизимли равишда иш олиб бориш керак. Буни маънавий ҳаёт, ғоявий-мафкуравий иш деб қўйибди. Бу бизга ғалла ёки чигит экиш эмас, уруғни тупроққа ташладик, бўлди, энди кутамиз, деб қараб ўтирсак.\nМафкура соҳасида бўшлиқ деган нарсанинг ўзи ҳеч қачон бўлмайди. Чунки инсоннинг қалби, мияси, онгу тафаккури ҳеч қачон ахборот олишдан, фикрлашдан, таъсирланишдан тўхтамайди.\nДемак, унга доимо маънавий озиқ керак. Агар шу озиқни ўзи яшаётган муҳитдан олмаса ёки бу муҳит уни қониқтирмаса, нима бўлади, айтинглар? Бундай озиқни у аста-секин бошқа ёқдан излайди. Шунга йўл бермаслигимиз керак. Мана, гап нима ҳақида кетяпти!\nБунинг учун ўзини жамиятимиз, ёшларимиз маънавияти, ғоявий-мафкуравий тарбияси учун масъул деб билган инсонлар – бу маҳалла ёки диний ташкилотлар бўладими, ҳуқуқ-тартибот идоралари ходимлари ёки катта таъсир кучига эга ижодкор зиёлилар бўладими – уларнинг барчаси айниқса фаол бўлишлари лозим.\nАфсуски, биз бу масалаларда ухлаб ўтирибмиз. Гапнинг очиғи шу: ухлаб ўтирибмиз. Душман эса ўз ишини қиляпти. Баъзи ўринларда ҳатто мақсадига ҳам эришяпти.\nАгар бу сўзларим кимгадир қаттиқ ботса, нотўғри бўлса, марҳамат, буни ҳам очиқ айтинглар. Мен эшитишга тайёрман.\nЯна бир масала – эл-юртга пешво бўлиб юрадиган муҳтарам имом-хатибларимиз юксак маънавияти, одоб-ахлоқи билан аввало ўзлари бошқаларга ибрат ва намуна кўрсатмас экан, уларнинг ваъзхонлиги одамларга чивин чаққандек ҳам таъсир қилмайди.\nХолисона айтганда, барча имом-хатибларимиз шу талабларга жавоб бера оладими?\nТўртинчидан, ҳар бир маҳаллада маҳалла раиси, маслаҳатчилар, участка инспектори ва имом-хатибнинг масъулияти ва жавобгарлигини ошириш фурсати етди.\nИмом-хатиблар кенг жамоатчилик орасида мамлакатимизда ҳукм сураётган тинчлик ва хотиржамликни кўз қорачиғидек асраб-авайлаш, бундай барқарор ва осойишта муҳит осмондан тушмаётганини тарғиб этиш, ота-боболаримиз минг йиллардан буён пок сақлаб келаётган ислом дини ҳар қандай зўравонликка, бузғунчиликка, бегуноҳ инсонларнинг қонини тўкишга мутлақо қарши эканини оят ва ҳадислар асосида, жонли мисоллар ёрдамида таъсирчан етказиб беришлари зарур.\nМуқаддас Қуръони каримда мусулмонларга қарата фирқаларга бўлинманг, деган мазмундаги кўрсатмалар бор. Бу турли оқимларга бўлиниб, одамларни тўғри йўлдан адаштиришга динимиз мутлақо қарши эканига яққол далил эмасми?\nБешинчидан, бизни ҳамиша ўйлантириб келадиган яна бир муҳим масала – бу ёшларимизнинг одоб-ахлоқи, юриш-туриши, бир сўз билан айтганда, дунёқараши билан боғлиқ.\nБугун замон шиддат билан ўзгаряпти. Бу ўзгаришларни ҳаммадан ҳам кўпроқ ҳис этадиган ким – ёшлар. Майли, ёшлар ўз даврининг талаблари билан уйғун бўлсин. Лекин айни пайтда ўзлигини ҳам унутмасин. Биз киммиз, қандай улуғ зотларнинг авлодимиз, деган даъват уларнинг қалбида доимо акс-садо бериб, ўзлигига содиқ қолишга ундаб турсин.\nБунга ниманинг ҳисобидан эришамиз? Тарбия, тарбия ва фақат тарбия ҳисобидан. Лекин тарбия дегани фақат мактаб тарбиясидан иборат эмас. Ҳозир ҳаммамиз бор айбни мактабга ағдаришга ўрганиб қолганмиз.\nМаҳалла, оила, кенг жамоатчилик-чи? “Бир болага етти маҳалла ҳам ота, ҳам она” деган мақолнинг ҳақиқий маъносини англайдиган вақт келди. Англаб, шу асосда яшайдиган вақт келди.\nЛекин бугунги кунда маҳалладаги, айниқса уюшмаган ёшларнинг тақдири билан ким қизиқяпти? Болалар кимлар билан ҳамсуҳбат бўлаётгани, ўқишга қачон бориб, қачон келаётганини ким назорат қиляпти?\nЁшлар, хусусан, ўсмирлар орасида безорилик, жиноятлар сони ортишига қандай омиллар сабаб бўляпти?\nБаъзи ёшларимиз учун меҳр-оқибат, ахлоқ-одоб тушунчалари бутунлай бегона бўлиб бораётгани, уларда бефарқлик, масъулиятсизлик, меҳнат қилмасдан кун кўришга интилиш каби иллатлар пайдо бўлаётгани – аччиқ бўлса-да, ҳақиқат.\nБунинг тасдиғини кўплаб мисолларда кўриш мумкин.\nАйрим ёшларнинг қисқа ёки узоқ вақт чет элга, меҳнат сафарига бориб келиб, ўз эътиқодини хато деб ҳисоблаб, бизга буткул ёт бўлган оқимлар, ғоя ва тушунчаларни олиб келаётгани ҳам – бор гап. Айни ҳақиқат бу. Бундай ҳолатлар барчамизни ташвишга солиши шарт.\nЁки турмуш қурган ёшлар орасида ҳаётни енгил-елпи тасаввур қилиш, оила муқаддас эканини тушуниб етмаслик ҳолатлари ҳам, афсуски, учраб турибди.\nЁш оилалар орасида арзимас сабаблар билан ажралишлар кўпайиб бормоқда. Бегуноҳ болалар етим бўлиб, меҳр ва эътиборга энг ташна вақтида ота-она тарбиясидан четда қолмоқда.\nЯна бир нохуш ҳолатни бугун афсус билан айтмоқчиман: оилаларда носоғлом муносабатлар, қайнона-келин, эр-хотин ўртасидаги жанжаллар, хотин-қизларимиз орасида ўз жонига қасд қилиш ҳолатлари борлиги шахсан мени қаттиқ изтиробга солмоқда.\nСизлар яхши биласизлар, Қуръони каримда “Ўзингизни ноҳақ ўлдирмангиз” деб буюрилади. Муборак ҳадисларда ўз жонига қасд қилганлар ҳеч қачон жаннатга тушмаслиги ҳам баён қилинади.\nШунга қарамасдан, аёлларимиз орасида ўз жонига қасд қилиш ҳолатлари барҳам топмаётган экан, биз аввало бунинг сабабларини бартараф этиш ҳақида ҳар томонлама ўйлашимиз, жумладан, аҳолимиз, аёлларимиз ўртасида динимизнинг бу кўрсатмаларини тушунтиришимиз лозим.\nШу ўринда яна бир нозик масала бўйича алоҳида тўхталиб ўтмоқчиман. Баъзан ҳаётда "ЗАГС", яъни, Фуқаролик ҳолати далолатномаларини ёзиш органидан ўтмасдан туриб, пул эвазига яширинча шаръий никоҳ ўқитиш, хотин устига хотин олиш ҳолатлари ҳам, минг афсуски, учраб турибди.\nБир пайтлар ҳаётнинг ўзи рад этган кундошлик, қўшхотинлик балоси қандай хунук оқибатларга олиб келиши барчамизни ташвишга солиши керак. Атоқли адибимиз Абдулла Қодирий “Ўткан кунлар” романида кундошлик туфайли бутун бир оила бошига тушган фожиаларни жуда таъсирчан тасвирлаб бергани наҳотки сабоқ бўлмаган бўлса?\nАхир, тегишли давлат идорасида қонуний қайд этилмаган “никоҳ”дан туғилган фарзандларнинг тақдири, келажаги эртага нима бўлади? Табиийки, давлат қонунлари бўйича улар кўпгина ҳуқуқлардан маҳрум бўлиб қолади. Хусусан, оталикни белгилаш, туғилганлик тўғрисида гувоҳнома олиш, мерос ҳуқуқи, ўсиб-улғайганидан кейин боғчага, таълим муассасаларига қабул қилиш масалаларида қанчадан-қанча муаммолар пайдо бўлади.\nЭнг ёмони, бундай болалар руҳан мажруҳ бўлиб, турли маънавий нуқсонлар билан вояга етади. Улар ўзини жамиятнинг тўлақонли аъзоси деб ҳис этолмайди.\nҲурматли имом-хатиблар, сизлар Фуқаролик ҳолати далолатномаларини ёзиш органидан берилган ҳужжатни кўрмасдан туриб, турли бойваччаларга шаръий никоҳ ўқиб бераётганингизда мана шундай ишингиз оилаларга қандай бахтсизлик, жамиятга қандай катта муаммо олиб келаётганини лоақал тасаввур қиласизларми ўзи?!\nҲозирги кунда ҳаётимизда авж олаётган ана шундай хунук, ярамас ҳолатларга чек қўйиш мақсадида алоҳида қонун лойиҳаси ишлаб чиқилмоқда.\nБу қонунда Фуқаролик ҳолати далолатномаларини ёзиш органидан берилган ҳужжатга эга бўлмаган шахсларга шаръий никоҳ ўқиган ҳар қандай муллага, агар у валломат бўлсаям, жиноий жазо бериш кўзда тутилади.\nОлтинчидан, кучли фуқаролик жамиятини барпо этишда жамоатчилик назоратини тизимли йўлга қўйиш энг мақбул йўлдир. Бу – жаҳон тажрибасида синовдан ўтган йўл.\nДавлат қачон ўз вазифасини муваффақиятли адо этади? Қачонки давлат идоралари фаолияти устидан самарали жамоатчилик назорати ўрнатилган бўлса.\nАфсуски, ҳозирги кунда жамоатчилик назоратининг таъсири амалда сезилмаяпти. Одамлар орасида ҳалигача боқимандалик кайфияти ҳукм сурмоқда. Давлат бор-ку, боқсин-да, деган кайфиятлардан, афсуски, тўлиқ қутула олмаяпмиз.\nЖамоат ва диний ташкилотлар билан ҳамкорлик қилиш бўйича Президентнинг давлат маслаҳатчиси раҳбарлигидаги Республика ишчи гуруҳи кейинги пайтда қарийб барча ҳудудларда ижтимоий-маънавий муҳитни ўрганиш ва аниқланган муаммоларни бартараф этиш учун жамоатчилик назоратини кучайтириш юзасидан тегишли чора-тадбирларни амалга оширмоқда. Лекин шунинг ўзи етарли эмас. Барчамиз бир ёқадан бош чиқариб, ана шу муаммоларни биргаликда ечмасак, четдан келиб ҳеч ким уларни ҳал қилиб бермайди.\nҲаммангиз биласиз, ҳозирги пайтда бирор-бир ташкилотга битта қўшимча штат бериш қанчалик қийин. Аммо биз жамиятимиз, халқимизнинг тинчлиги ва осойишталигини ўйлаб, ички ишлар тизими, “Маҳалла” ва “Нуроний” жамғармаларига, “Камолот” ёшлар ижтимоий ҳаракатига, Хотин-қизлар қўмитасига қўшимча штатлар бердик, уларнинг иш шароитини яхшилашга қаратилган чора-тадбирларни амалга оширдик.\nЭнди улардан маънавий-маърифий тадбирларнинг натижаси бўйича, жумладан, адашганларни тўғри йўлга солиш бўйича амалий ишларни кутишга ҳақлимиз.\nБугунги учрашувимиздан фойдаланиб, сизлар билан яна бир масала ҳақида фикрлашиб олмоқчиман.\nСизларга яхши аёнки, мамлакатимизнинг деярли барча ҳудудларида динимиз равнақи йўлида беқиёс хизмат қилган буюк азиз-авлиёлар, аллома зотлар хотирасига барпо этилган ёдгорлик мажмуалари, илмий марказлар фаолият кўрсатмоқда. Уларнинг қошида ислом динининг алоҳида йўналишлари бўйича илм олишга, мутахассис бўлишга тайёрлаб борадиган илмий мактаблар ташкил этсак, нима дейсизлар?\nМасалан, Самарқандда – Имом Бухорий илмий марказида ҳадисшунослик, Имом Мотуридий маркази қошида калом илми, Фарғонада – Марғиноний илмий марказида ислом ҳуқуқи мактаби, Бухорода – Баҳоуддин Нақшбанд марказида тасаввуф, Қашқадарёда – Абу Муин Насафий марказида ақида илми мактабини ташкил этсак, ўйлайманки, бу жуда фойдали бўлади.\nКелгусида чуқур билимли имом-хатиблар, исломшунос мутахассислар, уламолар тайёрлашда, энг муҳими, фарзандларимизни буюк аждодларимизнинг бебаҳо мероси руҳида, соғлом эътиқод руҳида тарбиялашда бу мактаблар таянч бўлиб хизмат қилади.\nКуни кеча Имом Бухорий бобомиз ёдгорлик мажмуасида бўлганимда бу масаланинг нақадар муҳим ва долзарб эканини айниқса чуқур ҳис этдим.\nАйни вақтда Ўзбекистон мусулмонлари идораси фаолияти самарадорлигини ошириш, унинг тасарруфидаги ташкилотлар ва имом-хатибларга қулайликлар яратиш учун қуйидаги масалаларни кўриб чиқишимиз зарур, деб ўйлайман.\nБиринчидан, Ўзбекистон мусулмонлари идораси ва унинг тизимидаги масжид ва таълим муассасаларининг нотижорат ташкилот сифатида фаолият юритишини инобатга олиб, улар томонидан тўланадиган ягона ижтимоий тўловнинг миқдорини қайта кўриб чиқиш зарур.\nИккинчидан, Ўзбекистон мусулмонлари идорасининг Самарқанд вилоятидаги Имом Бухорий мажмуаси қошида фаолият кўрсатаётган имом-хатиблар малакасини ошириш ўқув марказининг фаолиятини кучайтириш, унинг илмий салоҳиятини, моддий-техник базасини мустаҳкамлаш бўйича аниқ чора-тадбирлар ишлаб чиқишимиз ва амалга оширишимиз зарур.\nУчинчидан, мамлакатимизда маърифий йўналишдаги нашрларга берилган имтиёзларни Ўзбекистон мусулмонлари идорасининг “Ҳидоят” журнали ва “Ислом нури” газетаси ҳамда диний-маърифий нашрлар учун ҳам жорий этиб, уларга ҳам солиқ ва мажбурий ижтимоий тўловлар бўйича белгиланган имтиёзлар бериш адолатдан бўлади, деб ўйлайман.\nТўртинчидан, “Ўзбекистон” телеканали орқали бериладиган “Ҳидоят сари” маърифий дастури ва “Зиё” студияси кўрсатувларини, ўйлайманки, юртимизда кўпчилик катта қизиқиш билан томоша қилади. Ана шу кўрсатувлар ижодкорларининг самарали меҳнатини инобатга олиб, уларни бундан буён ҳам қўллаб-қувватлаймиз.\nЮртимиз остонасига бостириб келаётган ёвуз хавф-хатарларнинг олдини олиш, уларга маърифат билан қарши курашишда, ҳеч шубҳасиз, дину диёнатимиз йўлида сидқидилдан хизмат қилиб келаётган сиз, муҳтарам домла-имомларимиз, барча диний ходимларнинг ўрни ва таъсири беқиёс.\nСизлар инсон туғилганида чақалоққа азон айтишдан то уни сўнгги йўлга кузатишгача – бир умр у билан бирга бўласизлар. Яъни, ҳаётимиздаги барча яхши-ёмон кунларда доимо биз билан биргасиз.\nБиз сизларнинг одамларни меҳр-оқибатга, ҳалолликка чақириш, ёшларни ахлоқ-одоб руҳида тарбиялаш, оилалар, маҳаллаларда тинчлик, ҳамжиҳатлик муҳитини мустаҳкамлаш бўйича олиб бораётган савобли ишларингиз учун барчангиздан миннатдормиз.\nАйни пайтда бугун замон шуни талаб қиляптики, бу борадаги фаолиятимизни янада кучайтирмасак, унинг самарасини оширмасак, шунча қилган саъй-ҳаракатларимиз бекор кетади. Бундан буён ҳар бир имом-хатиб фаолиятига у иш олиб бораётган тумандаги диний вазиятга қараб баҳо берилади.\nШу нуқтаи назардан қараганда, Шайхонтоҳур тумани ва Андижон вилояти фаоллари билан бўлган учрашувда муҳокама қилинган масалалар ва уларнинг ечими бўйича бошланган ишларни мамлакатимиз миқёсида кенг тарғиб этиш мақсадга мувофиқ, деб ўйлайман.\nМен ўзим кўп жойларда эшитаман, имом-хатибларимизнинг маъруза ва суҳбатлари, афсуски, кўпинча фақат тор диний мавзу билан чекланиб қолади.\nҲолбуки, одамларимизда шукроналик, эртанги кунга ишонч туйғусини, соғлом эътиқодни кучайтиришга асос берадиган жуда кўп мисолларни бугунги ҳаётимиздан истаганча келтириш мумкин.\nМисол учун, биргина “Халқ билан мулоқот ва инсон манфаатлари йили” Давлат дастури доирасида 300 дан зиёд чора-тадбир белгиланган бўлиб, уларнинг ижроси учун 37,7 триллион сўм ва 8,3 миллиард АҚШ доллари миқдорида маблағ сарфлаш кўзда тутилган.\nДастур доирасида 2017 йилда қишлоқ жойларда 15 мингта янги намунадаги арзон, такрор айтаман, арзон уй-жойлар барпо этилади. Ўзингиз яхши тушунасиз, бу дунёда уйга муҳтож бир одамга бошпана қуриб бериш ҳам динимизда катта савоб иш деб баҳоланади.\nШу маънода, бундай олижаноб анъаналар халқимиз ҳаётида ҳеч қачон тўхтаб қолмагани, давлатимиз томонидан бугунги кунда янада кенг миқёсда давом эттирилаётганини айтиб ўтиш жоиз, деб ўйлайман.\nЮртимизда тадбиркорлик соҳасида яратилаётган қулай шароитлардан фойдаланиб, ёшларни ўз мустақил ишини очишга даъват қилиш – бу ҳам динимиз буюрган яхши амаллардан бири.\n“Дилинг – Оллоҳда, қўлинг – меҳнатда бўлсин” деган даъват буюк Баҳоуддин Нақшбанд бобомиз томонидан айни шу мақсадда айтилган, десак, ўйлайманки, адашмаган бўламиз.\nМана, бу йил қишлоқ жойларда яна бир ибратли тажрибани бошладик. Яъни, ғалладан бўшайдиган 1 миллион 15 минг гектар ерда такрорий экинлар экиш учун рухсат беряпмиз. Бу ўтган йилга нисбатан икки баробар кўп. Мақсад – ер бекор турмасин, одамлар даромад олсин.\nАлбатта, бундай мисолларни яна кўплаб келтириш мумкин.\nБуларнинг барчаси халқимиз учун, унинг ҳаёт даражаси ва сифатини ошириш учун қаратилганини англаш албатта қийин эмас.\nЭнг муҳими, улар муқаддас динимиз даъват этадиган эзгу ишларга ҳар томонлама уйғун ва ҳамоҳанг эканини сиз, азизлар айниқса чуқур тушунасиз ва қадрлайсиз, деб ўйлайман.\nБиринчи Президентимиз муҳтарам Ислом Абдуғаниевич Каримов томонидан мамлакатимиз мустақиллигини барча соҳаларда мустаҳкамлаш, хусусан, муқаддас динимизни тиклаш, унинг поклигини сақлаш, жамиятимизда диний бағрикенглик, миллатлар ўртасида дўстлик ва ҳамжиҳатлик муҳитини қарор топтиришда улкан ишлар амалга оширилганини барчамиз яхши биламиз.\nБугун, Оллоҳ розилиги йўлида, халқимизнинг улуғ фарзанди Ислом Каримов хотирасига бағишлаб юртимизнинг барча вилоятларида ифторлик маросимлари ташкил этилмоқда.\nШу фурсатдан фойдаланиб, сиз, азизларнинг барчангизни кечки пайт “Наврўз” мажмуасига таклиф этишга ижозат бергайсиз. Тутган рўзаларингиз даргоҳида қабул бўлсин.\nБиз ўз йўлимизда қандай хавф-хатарга дуч келмайлик, уни фақат мустаҳкам иродамиз, дину диёнатимиз билан енга оламиз.\nБиз қандай маррага эришмоқчи бўлсак, унга фақат она юртимизга меҳр-муҳаббат, садоқат ва фидойилик билан эришамиз.\nБиз эркин ва фаровон келажагимизни қурмоқчи бўлсак, фақат мард ва олижаноб халқимиз билан бирга барпо этамиз.\nИшончим комил, бу ҳақиқатни бугун барчамиз чин юракдан ҳис қилиб турибмиз. Истардимки, шу буюк туйғу амалий ишларимиз, фаолиятимизда асосий мезон бўлсин.\nШу йўлда Оллоҳ таоло барчамизга доимо мададкор бўлсин, куч-ғайрат ато этсин!